text:
7 Pambuyo pake Yehova anauza Nowa kuti: “Lowa m’chingalawacho, iwe ndi banja lako,+ chifukwa iwe ndi amene ndakuona kuti ndiwe wolungama pakati pa m’badwo uwu.+2 Pa nyama zilizonse zosadetsedwa utengepo zokwanira 7, yamphongo ndi yaikazi yake.+ Koma pa nyama zilizonse zodetsedwa utengepo ziwiri zokha, yamphongo ndi yaikazi yake.3 Pa zolengedwa zilizonse zouluka m’mlengalenga, utengeponso zokwanira 7, chachimuna ndi chachikazi,+ kuti zisungike padziko lonse lapansi.+4 Kwangotsala masiku 7 okha kuti ndigwetse chimvula+ padziko lapansi kwa masiku 40, usana ndi usiku.+ Ndipo ndidzaseseratu chamoyo chilichonse padziko lapansi chimene ndinachipanga.”+5 Choncho, Nowa anachita zonse motsatira zimene Yehova anamulamula.6 Pamene chigumula chamadzi chinachitika padziko lapansi, Nowa anali ndi zaka 600.+7 Pamenepo Nowa analowa m’chingalawacho, limodzi ndi ana ake aamuna, mkazi wake, ndi akazi a ana ake. Iwo analowamo madzi achigumula asanayambe.+8 Nyama zilizonse zosadetsedwa, nyama zilizonse zodetsedwa, zolengedwa zilizonse zouluka, komanso zilizonse zokwawa pansi,+9 zinalowa ziwiriziwiri m’chingalawa mmene munali Nowa, yamphongo ndi yaikazi, monga mmene Yehova analamulira Nowa.10 Ndipo patapita masiku 7, madzi a chigumula anafika padziko lapansi.11 M’chaka cha 600 cha moyo wa Nowa, m’mwezi wachiwiri,* pa tsiku la 17 la mweziwo, pa tsiku limeneli akasupe onse amadzi akuya* anaphulika ndipo zotsekera madzi akumwamba zinatseguka.+12 Ndiyeno chimvula chinakhuthuka padziko lapansi kwa masiku 40 usana ndi usiku.+13 Pa tsiku limeneli Nowa analowa m’chingalawacho. Analowa limodzi ndi ana ake, Semu, Hamu ndi Yafeti,+ ndiponso mkazi wake, ndi akazi atatu a ana akewo.+14 Iwo analowa pamodzi ndi nyama zakutchire zamtundu uliwonse,+ nyama zoweta zamtundu uliwonse, nyama zokwawa* pansi zamtundu uliwonse,+ zolengedwa zouluka zamtundu uliwonse,+ ndiponso mbalame zilizonse ndi zolengedwa zilizonse zamapiko.+15 Zamoyo zamtundu uliwonse, zokhala ndi mphamvu ya moyo+ m’thupi mwawo, zinali kupita ziwiriziwiri m’chingalawa mmene munali Nowa.16 Zimene zinali kulowazo, zazimuna ndi zazikazi zamtundu uliwonse, zinalowa monga mmene Yehova anamulamulira Nowa. Kenako Yehova anatseka chitseko.+17 Chigumulacho chinapitirira padziko lapansi kwa masiku 40. Ndipo madzi anachulukirachulukira, moti anayamba kunyamula chingalawacho, mpaka chinali kuyandama pamwamba kwambiri kuchokera padziko lapansi.18 Madziwo anapitirizabe kuwonjezeka koopsa padziko lapansi, ndipo chingalawachonso chinapitirizabe kuyandama pamwamba pa madzi.+19 Madziwo anawonjezeka kwambiri padziko lapansi moti anamiza mapiri onse ataliatali amene anali pansi pa thambo lonse.+20 Madziwo anakwera kwambiri kupitirira mapiri ataliataliwo ndi mikono 15.+21 Chotero zamoyo zonse zoyenda padziko lapansi, monga zolengedwa zouluka, nyama zoweta, nyama zakutchire, ndiponso tizilombo tonse tambirimbiri toyenda padziko lapansi, zinafa+ pamodzi ndi anthu onse.+22 Chilichonse chokhala ndi mpweya wa moyo* m’mphuno mwake, kutanthauza zonse zimene zinali pamtunda, zinafa.+23 Chotero, Mulungu anaseseratu chamoyo chilichonse chimene chinali padziko lapansi, kuyambira munthu mpaka nyama, zokwawa pansi mpaka zolengedwa zouluka m’mlengalenga, anazisesa zonse padziko lapansi.+ Koma Nowa yekha, pamodzi ndi amene anali naye limodzi m’chingalawacho, anapulumuka.+24 Ndipo madzi anamizabe dziko lapansi kwa masiku 150.
Mawu a M'munsi
^ “Mwezi wachiwiri” umene ukutchulidwa m’vesili unadzakhala mwezi wa 8 pakalendala yopatulika imene Yehova anapatsa Aisiraeli atatuluka m’dziko la Iguputo. Mwezi umenewu, wotchedwa Buli, unkayambira chapakati pa October n’kutha chapakati pa November. Onani Zakumapeto 13.
^ Mawu akuti “madzi akuya” m’vesili akutanthauza madzi akuthambo omwe analipo kuzungulira dziko lapansi. Madzi amenewa akutchulidwanso pa Ge 1:6, 7 kuti, ‘madzi . . . a pamwamba pa mlengalenga.’


c: text/html

text:
MUTU 129
Pilato Ananena Kuti: “Taonani! Mwamuna Uja Ndi Uyu!”
MATEYU 27:15-17, 20-30 MALIKO 15:6-19 LUKA 23:18-25 YOHANE 18:39–19:5
PILATO ANAYESA KUMASULA YESU
AYUDA ANAPEMPHA KUTI AWAMASULIRE BARABA
YESU ANAZUNZIDWA KOMANSO ANAMUCHITIRA ZACHIPONGWE
Pilato anauza anthu amene ankafuna kuti Yesu aphedwe kuti: “Inetu . . . sindinamupeze ndi chifukwa chomuimbira milandu imene mukumunenezayi. Ndipotu ngakhale Herode sanam’peze ndi mlandu.” (Luka 23:14, 15) Chifukwa chakuti Pilato ankafuna kumasula Yesu, anagwiritsa ntchito njira ina. Iye anauza anthuwo kuti: “Muli ndi mwambo wakuti ndizikumasulirani munthu mmodzi pa pasika. Kodi mukufuna ndikumasulireni mfumu ya Ayuda?”—Yohane 18:39.
Pilato ankadziwa munthu wina dzina lake Baraba yemwe anali m’ndende chifukwa chakuti anali wakuba, woukira boma komanso chigawenga. Ndiyeno anafunsa anthuwo kuti: “Kodi mukufuna ndikumasulireni ndani, Baraba kapena Yesu, uja amamuti Khristu?” Anthuwo ananena kuti awamasulire Baraba osati Yesu. Iwo ananena zimenezi chifukwa anachita kuuzidwa ndi ansembe aakulu. Pamenepo Pilato anafunsanso kuti: “Ndani mwa awiriwa amene mukufuna kuti ndikumasulireni?” Gulu la anthulo linafuula kuti: “Baraba.”—Mateyu 27:17, 21.
Pilato atakhumudwa ndi zimene anthuwo anayankha, anawafunsa kuti: “Nanga Yesu, uja amamuti Khristu, ndichite naye chiyani?” Anthuwo anafuula kuti: “Apachikidwe ameneyo!” (Mateyu 27:22) N’zomvetsa chisoni kuti anthuwa ankafuna kuti munthu yemwe anali wosalakwa aphedwe. Ndiyeno Pilato anafunsa kuti: “Chifukwa chiyani? Kodi iyeyu walakwa chiyani? Ine sindikumupeza ndi chifukwa chilichonse chomuphera, choncho ndimukwapula ndi kumumasula.”—Luka 23:22.
Pilato anayesetsa kuti amasule Yesu koma anthu okwiyawo anafuula kuti: “Apachikidwe basi!” (Mateyu 27:23) Atsogoleri achipembedzo ndi amene anasokoneza maganizo a anthuwa n’cholinga choti aphetse Yesu yemwe anali munthu wosalakwa. Ndipotu masiku 5 m’mbuyomo Yesu yemweyu ndi amene analowa mu Yerusalemu ngati Mfumu ndipo anthu anamulandira ndi manja awiri. Ngati ophunzira a Yesu analipo pa nthawi imene anthu ankafuula kuti Yesu apachikidwe, ndiye kuti sanalankhule kalikonse komanso sankafuna kuti anthu awazindikire.
Ndiyeno Pilato anazindikira kuti zimene ankafuna kuchita kuti amasule Yesu sizitheka. Gulu la anthulo litayamba kuchita zachipolowe, Pilato anatenga madzi n’kusamba m’manja anthuwo akuona. Kenako anawauza kuti: “Ndilibe mlandu wa magazi a munthu uyu. Zonse zili kwa inu.” Ngakhale kuti Pilato analankhula zimenezi anthuwo sanasinthe maganizo awo. M’malomwake anamuyankha kuti: “Magazi ake akhala pa ife ndi pa ana athu.”—Mateyu 27:24, 25.
Pofuna kusangalatsa anthuwo, Pilato anachita zinthu zomwe ankadziwa kuti sizoyenera. Anamasula Baraba mogwirizana ndi zomwe anthuwo ankafuna koma anamuvula Yesu malaya kenako n’kumukwapula.
Asilikali atamaliza kumenya Yesu analowa naye m’nyumba. Gulu la asilikalilo linasonkhananso ndipo linapitiriza kumuchitira zinthu zachipongwe. Asilikaliwo analuka chisoti chachifumu chaminga chomwe anachikanikiza m’mutu mwake. Anapatsanso Yesu bango kuti atenge kudzanja lake lamanja ndipo anamuveka chinsalu chofiira chomwe nthawi zambiri ankavala ndi anthu olemekezeka. Kenako anayamba kumunena monyoza kuti: “Mtendere ukhale nanu, inu Mfumu ya Ayuda!” (Mateyu 27:28, 29) Kuwonjezera pamenepo ankamulavulira komanso kumumenya mbama. Anamulandanso bango lija n’kuyamba kumumenya nalo m’mutu, ndipo zimenezi zinkachititsa kuti minga za “chisoti chachifumu” chija zimubaye kwambiri m’mutu.
Pilato anachita chidwi kwambiri ataona kuti Yesu anali wodekha komanso wolimba mtima pa nthawi yonse imene anthu ankamuchitira zinthu zachipongwe. Choncho pofuna kuti asapezeke wolakwa pa mlanduwu, Pilato anafunanso kumasula Yesu ndipo ananena kuti: “Onani! Ndikumutulutsa panja pano kwa inu, kuti mudziwe kuti sindikupeza mlandu mwa iye.” Mwina Pilato anatulutsa Yesu ali ndi mabala komanso akutuluka magazi n’cholinga choti anthuwo asinthe maganizo awo. Ndiyeno Yesu ataimirira pamaso pa anthu ouma mtimawo, Pilato ananena kuti: “Taonani! Mwamuna uja ndi uyu!”—Yohane 19:4, 5.
Ngakhale kuti Yesu anali atamenyedwa komanso kuvulazidwa anakhalabe wodekha moti ngakhale Pilato analankhula mwaulemu komanso mosonyeza kuti ankamumvera chisoni.

robotstxt: allowed

filter: keep


text: 25 Tsopano Bilidadi+ wa ku Shuwa anayankha kuti:2 “Ulamuliro ndi wake ndipo iye ndi wochititsa mantha.+Iye amakhazikitsa mtendere kumwamba.3 Kodi asilikali ake angatheke kuwawerenga?Ndipo ndani amene kuwala kwake sikum’fika?4 Choncho, kodi munthu angakhale bwanji wolungama pamaso pa Mulungu?+Kapena kodi munthu wobadwa kwa mkazi angakhale bwanji woyera?+5 Kulitu mwezi koma si wowala.Ndipo nyenyezi si zoyera m’maso mwake.6 Nanga kuli bwanji munthu yemwe ndi mphutsi,Komanso mwana wa munthu yemwe ndi nyongolotsi?”+


text:
CHUMA CHOPEZEKA M’MAWU A MULUNGU | YESAYA 58-62
‘Tikalengeze za Chaka cha Yehova Chokomera Anthu Mtima’
Sikuti “chaka cha Yehova chokomera anthu mtima” ndi chaka chenicheni
Ndi nthawi imene Yehova amapatsa anthu ofatsa mwayi woti alandire ufulu
Kale, chaka chokomera anthu mtima chinayamba pamene Yesu anayamba utumiki wake mu 29 C.E. ndipo chinatha pa “tsiku lobwezera” la Yehova pamene Yerusalemu anawonongedwa mu 70 C.E.
M’nthawi yathu ino, chaka chokomera anthu mtima chinayamba pamene Yesu anakhala mfumu kumwamba mu 1914 ndipo chidzatha pa chisautso chachikulu
Yehova amadalitsa anthu ake powapatsa “mitengo ikuluikulu ya chilungamo”
Nthawi zambiri, mitengo ikuluikulu kwambiri imapezeka m’nkhalango
Mizu ya mitengoyi imalukana ndipo zimenezi zimathandiza kuti mitengoyi isagwe kukakhala mphepo yamphamvu
Mitengo ikuluikuluyi imateteza timitengo ting’onoting’ono ku dzuwa ndipo masamba ake akayoyoka amawonjezera chonde m’nthaka
Anthu onse amumpingo wachikhristu wa padziko lonse amathandizidwa ndiponso kutetezedwa ndi “mitengo ikuluikulu ya chilungamo,” yomwe ikuimira Akhristu odzozedwa amene adakali padzikoli


text:
Anadzipereka ndi Mtima Wonse ku Taiwan
M’BALE wina dzina lake Choong Keon ndi mkazi wake Julie, amene panopa ali ndi zaka zoposa 30, anasamukira ku Taiwan. Zaka 5 zapitazo, ankachita upainiya wokhazikika mumzinda wa Sydney ku Australia. M’baleyo anati: “Ku Australia tinali pa ntchito ndipo tinkakhala ndi moyo wabwino. Nyengo inali yabwino komanso moyo unali wosavuta. Tinkasangalalanso kukhala pafupi ndi achibale ndiponso anzathu.” Komabe iwo ankaona kuti akanatha kuchita zambiri potumikira Yehova koma ankaopa kusintha moyo wawo.
Pa msonkhano wachigawo mu 2009, anamva nkhani ina imene inawakhudza kwambiri. Wokamba nkhaniyo ankalankhula makamaka kwa anthu amene akanatha kuwonjezera zimene ankachita mu utumiki. Iye anati: “Taganizirani chitsanzo ichi: Woyendetsa galimoto angathe kuikhotetsera kumanja kapena kumanzere kokha ngati galimotoyo ikuyenda. Nayenso Yesu angatitsogolere kuti tiwonjezere utumiki wathu pokhapokha ngati ifeyo tayamba kale kuyesetsa kukwaniritsa cholinga chathucho.” * M’baleyo ndi mkazi wake anamva ngati wokamba nkhaniyo akulankhula kwa iwowo. Pa msonkhanowo banja lina limene likuchita umishonale ku Taiwan linafunsidwanso. Amishonalewo anafotokoza zinthu zosangalatsa zimene amakumana nazo mu utumiki komanso kuti ku Taiwan kukufunikabe ofalitsa ambiri. Choong Keon ndi Julie anamvanso ngati akulankhula kwa iwowo.
Julie anati: “Msonkhanowu utatha, tinapempha Yehova kuti atithandize kulimba mtima n’kusamukira ku Taiwan.” Ananenanso kuti: “Koma tinkachitabe mantha. Tinkamva ngati kamwana kamene kakufuna kudumphira padziwe lakuya.” Koma lemba la Mlaliki 11:4 ndi limene linawathandiza kuti asiye kukayikakayika. Lembali limati: “Woyang’ana mphepo sadzabzala mbewu, ndipo woyang’ana mitambo sadzakolola.” Mwamuna wake anati: “Tinaganiza zoyamba ‘kubzala ndi kukolola’ osati ‘kumangoyang’ana.’” Iwo anaipempherera nkhaniyi mobwerezabwereza, kuwerenga mbiri ya amishonale osiyanasiyana komanso kulemberana maimelo ndi anthu amene anasamukira ku Taiwan. Kenako anagulitsa magalimoto awo ndi katundu wina ndipo pambuyo pa miyezi itatu anasamukira ku Taiwan.
ANAONA KUTI KULALIKIRA N’KOSANGALATSA
Panopa, abale ndi alongo oposa 100 ochokera m’mayiko osiyanasiyana akutumikira ku Taiwan m’madera amene kulibe ofalitsa ambiri. Iwo ndi ochokera ku Australia, Britain, Canada, France, Japan, Korea, Spain ndi ku United States, ndipo ndi azaka za pakati pa 21 ndi 73. M’gululi muli alongo osakwatiwa oposa 50. Kodi n’chiyani chalimbitsa mtima abale ndi alongowa kuti asamukire ku Taiwan? Tiyeni tione.
Laura, yemwe ndi mlongo wosakwatiwa wochokera ku Canada, akuchita upainiya chakumadzulo kwa dziko la Taiwan. Zaka 10 zapitazo, iye sankakonda kulalikira. Laura anati: “Sindinkalalikira kwambiri choncho sindinkasangalala ndi utumiki.” Kenako anzake anamupempha kuti apite nawo ku Mexico kukalalikira kwa mwezi umodzi. Mlongoyu anati: “Apa m’pamene ndinalalikira kwa nthawi yaitali ndipo ndinadabwa kuona kuti kulalikira n’kosangalatsa kwambiri.”
Izi zinachititsa kuti Laura ayambe kuganizira zosamukira mumpingo wa chilankhulo china ku Canada. Iye anayamba kuphunzira Chitchainizi n’kumasonkhana m’kagulu ka chilankhulochi. Ankafunitsitsa kusamukira ku Taiwan ndipo zimenezi zinatheka mu September 2008. Laura anati: “Zinanditengera chaka chathunthu kuti ndiyambe kuzolowera moyo wakuno koma panopa sindifunanso kubwerera ku Canada.” Kodi panopa mlongoyu amamva bwanji akamalalikira? Iye anati: “Kulalikira n’kosangalatsa kwambiri. Ukamaona anthu akusintha moyo wawo chifukwa chophunzira Baibulo komanso kudziwa Yehova, umasangalala kwambiri. Zoterezi zikumachitikachitika ku Taiwan kuno ndipo ndikusangalala kwabasi.”
VUTO LOSADZIWA CHILANKHULO
Brian ndi mkazi wake Michelle ali ndi zaka zoposa 30 ndipo anasamuka ku United States kupita ku Taiwan zaka 8 zapitazo. Koma poyamba ankaona kuti sakuthandiza anthu bwinobwino mu utumiki. Ndiyeno m’bale amene wakhala mmishonale kwa nthawi yaitali anawauza kuti: “Muyenera kukumbukira kuti ngati mwangopereka kapepala kwa munthu wina ndiye kuti mwathandiza kwambiri mu utumiki. N’kutheka kuti ndi nthawi yoyamba kuti munthuyo amve za Yehova.” Zimenezi zinathandiza kwambiri Brian ndi Michelle kuti asataye mtima. M’bale wina anawauza kuti: “Kuti musakhumudwe pophunzira Chitchainizi, musamaganizire zimene mwakwanitsa kuphunzira pambuyo pa tsiku lililonse koma pambuyo pa msonkhano wadera uliwonse.” Panopa Brian ndi Michelle akuchita bwino polankhula Chitchainizi ndipo amaphunzitsa mogwira mtima mu utumiki.
Kodi n’chiyani chingakulimbikitseni kuti musamukire kudziko lina n’kuyamba kuphunzira chilankhulo cha kumeneko? Yesetsani kukaona dziko limene mukufuna kusamukira. Mukafika muzipita ku misonkhano, kucheza ndi abale ndi alongo ndiponso kulowa nawo mu utumiki. Brian anati: “Mutaona kuti anthu ambiri akufuna kuphunzira Baibulo ndiponso kuti abale ndi alongo akulandirani bwino, mudzalimbikitsidwa kusamukira kudzikolo.”
KODI AMAPEZA BWANJI ZOFUNIKA PA MOYO?
Akhristu ambiri amene akuchita upainiya ku Taiwan amaphunzitsa anthu Chingelezi kuti azipeza kangachepe. Kristin ndi Michelle amagulitsa nsomba. Kristin anati: “Sindinachitepo bizinezi imeneyi koma ndi imene ikundithandiza kuti ndizikhalabe kunoko.” Panopa, iye anapeza makasitomala odalirika. Amatha kupeza ndalama zokwanira komanso kukhala ndi nthawi yolalikira kuti asodze anthu.
“MUZISANGALALA PAMENE MUKUYESETSA KUKWANIRITSA ZOLINGA ZANU”
William ndi mkazi wake Jennifer anasamuka ku United States kupita ku Taiwan zaka 7 zapitazo. William anati: “Nthawi zina ndimatopa chifukwa chakuti ndikuphunzira chilankhulo, kuchita upainiya, kutumikira mumpingo komanso kufunafuna tindalama kuti ndisamalire banja langa.” Koma amakhalabe osangalala chifukwa chakuti zolinga zawo zimakhala zoti angazikwanitse. Mwachitsanzo, sakhumudwa akaona kuti akuchedwa kudziwa bwino Chitchainizi. Amadziwa kuti azikwanitsa mwapang’onopang’ono.
William amakumbukira zimene woyang’anira dera wina anamuuza. Anati: “Muzisangalala pamene mukuyesetsa kukwaniritsa zolinga zanu osati pokhapokha ngati mwazikwaniritsa.” Apa ankatanthauza kuti munthu akakhala ndi cholinga, azisangalala ndi zimene akuchita pofuna kukwaniritsa cholingacho. William ananena kuti mawuwa anawathandiza kwambiri kukhala ololera, kumvera malangizo a akulu a kumeneko komanso kusintha zina ndi zina kuti zinthu ziziwayendera potumikira m’dzikolo. Iye anati malangizowa anawathandizanso kuti azisangalala poona malo okongola a ku Taiwan.
Mlongo wina wosakwatiwa dzina lake Megan anasamukanso ku United States kupita ku Taiwan. Nayenso akuyesetsa kukhala wosangalala pamene akuphunzira Chitchainizi. Kumapeto kwa mlungu uliwonse amapita ndi anzake kukalalikira kudoko lotchedwa Kaohsiung. Limeneli ndi doko lalikulu kwambiri ku Taiwan ndipo amasangalala akamalalikira kumeneku. Megan amalalikira nawo m’sitima zam’madzi kwa asodzi ochokera ku Bangladesh, India, Indonesia, Philippines, Thailand, ndi ku Vanuatu. Iye anati: “Popeza asodziwa sachedwa padokoli, timangoyambiratu phunziro. Kuti ndiphunzire ndi ambiri, ndimakambirana nawo m’magulu a anthu 4 kapena 5.” Kodi Megan wafika pati pa nkhani yophunzira Chitchainizi? Iye anati: “Ndimafuna nditachiphunzira mwamsanga koma ndimakumbukira zimene m’bale wina anandiuza. Anati: ‘Iwe uzingochita zonse zimene ungathe, kotsalako usiyire Yehova.’”
MOYO WOTETEZEKA, WOSALIRA ZAMBIRI NDIPONSO WOSANGALATSA
Mlongo wina wosakwatiwa dzina lake Cathy, anasamuka ku Britain kupita ku Taiwan. Choyamba anafufuza dziko limene angakakhale motetezeka. Anaipempherera nkhaniyi n’kulembera makalata kumaofesi a nthambi a m’mayiko osiyanasiyana kuti adziwe mavuto amene mlongo wosakwatiwa angakumane nawo m’mayikowo. Atalandira mayankho, anaona kuti ku Taiwan kuli bwino.
Mlongoyu anasamukira m’dzikoli mu 2004 ndipo pa nthawiyi anali ndi zaka 31. Iye akukhala moyo wosalira zambiri ndipo anati: “Ndinafufuza kwa abale ndi alongo kuti ndidziwe kumene ndingagule masamba ndi zipatso zotchipa. Zimene anandiuza zinandithandiza kuti ndisamawononge ndalama zambiri.” Pofotokoza zimene zimamuthandiza kuti azikhala moyo wosalira zambiri, Cathy anati: “Ndimapemphera kwa Yehova kuti andithandize kukhala wokhutira ndi chakudya changa komanso zovala zanga zomwe si zapamwamba. Ndimaona kuti Yehova akuyankha mapemphero anga. Akundithandiza kudziwa zinthu zofunika kwambiri ndiponso kuti ndisamalakelake zinthu zosafunika kwenikweni.” Iye ananenanso kuti: “Moyo wosalira zambiri umandisangalatsa chifukwa umandithandiza kuti ndiziganizira kwambiri zokhudza kutumikira Yehova.”
Ngakhale kuti moyo wa Cathy ndi wosalira zambiri, pali zinthu zimene zimamusangalatsa. Mlongoyu anati: “M’dera limene ndimalalikira, anthu ambiri amafuna kumva uthenga wabwino. Zimenezi zimandisangalatsa kwabasi.” Pamene ankafika ku Taiwan, panali mipingo yachitchainizi iwiri yokha mumzinda umene ankachita upainiya. Koma panopa kuli mipingo 7. Cathy anati: “Kunena zoona, ndimasangalala koopsa ndikamaona kuti ndikugwira nawo ntchito yothandiza anthu ambiri kulowa m’gulu la Yehova.”
“NGAKHALE INEYO NDINKAFUNIKAKO”
Kodi Choong Keon ndi Julie, amene tawatchula kumayambiriro aja, zikuwayendera bwanji? M’baleyu ananena kuti poyamba ankadziona kuti ndi wosafunika kwenikweni mumpingo chifukwa chakuti sankadziwa bwino Chitchainizi. Koma umu si mmene abale akumeneko ankamuonera. Iye anati: “Ndinali mtumiki wothandiza, koma mpingo utagawidwa ndinapatsidwa zochita zambiri. Apa ndinayamba kumva kuti ndikuthandizadi dera limene kulibe ofalitsa okwanira.” Iye ananena, uku akumwetulira, kuti: “Ndinasangalala kwambiri kuona kuti ngakhale ineyo ndinkafunikako.” Panopa m’baleyu ndi mkulu ndipo mkazi wake anati: “Timamva bwino kuposa kale chifukwa tikuchita zambiri ndipo tikusangalala. Tinabwera kudzathandiza kunoko koma tikuona kuti ifeyo ndi amene tathandizidwa kwambiri. Tikuthokoza kwambiri kuti Yehova anatilola kudzatumikira kunoko.”
Anthu ogwira ntchito yokolola akufunikabe m’mayiko ambiri. Kodi inuyo mwatsala pang’ono kumaliza sukulu ndipo mukuganizira zoti muchite pa moyo wanu? Kodi simuli pa banja ndipo mukufuna kuchita zambiri m’gulu la Yehova? Kodi mukufuna kuthandiza anthu a m’banja lanu kuti achite zinthu zambiri zosangalatsa potumikira Yehova? Kodi mwapuma pa ntchito ndipo mukhoza kukathandiza anthu chifukwa choti mukudziwa zambiri? Dziwani kuti Yehova adzakudalitsani kwambiri ngati mungasamukire kudera limene kulibe ofalitsa ambiri.
^ ndime 3 Onani buku lakuti ‘Kuchitira Umboni Mokwanira za Ufumu wa Mulungu’ mutu 16 ndime 5 ndi 6.


text:
GAWO 10
Solomo Anali Mfumu Yanzeru
Yehova anapatsa Mfumu Solomo mtima wanzeru, ndipo pa nthawi yonse imene ankalamulira, Aisiraeli anali pamtendere waukulu ndipo zinthu zinkawayendera bwino
KODI moyo ungakhale wotani ngati anthu m’dziko lonse komanso wolamulira dzikolo atamatsatira Yehova monga Wolamulira wawo wamkulu ndiponso kumvera malamulo ake? Zimene zinachitika mu ulamuliro wa zaka 40 wa Mfumu Solomo zingatithandize kuyankha funso limeneli.
Davide asanamwalire, anasankha mwana wake Solomo kuti alowe m’malo mwake monga mfumu. Ndiyeno m’maloto, Mulungu anauza Solomo kuti amupemphe chilichonse chimene angafune. Choncho Solomo anapempha kuti amupatse nzeru komanso kuti akhale wozindikira kuti azitha kuweruza anthu mwachilungamo komanso mwanzeru. Yehova anasangalala kwambiri ndipo anam’patsadi mtima wanzeru ndi wozindikira zinthu. Komanso Yehova anamulonjeza kuti akapitiriza kukhala womvera, adzam’patsa chuma, ulemerero ndiponso moyo wautali.
Solomo anatchuka kwambiri chifukwa chakuti ankaweruza milandu mwanzeru. Mwachitsanzo, azimayi awiri ankakanganirana mwana wamwamuna moti aliyense ankanena kuti mwanayo ndi wake. Choncho Solomo analamula kuti mwanayo adulidwe pakati kuti mayi aliyense atenge mbali imodzi. Mayi mmodzi anavomereza, koma nthawi yomweyo mayi amene anali mwini wake weniweni wa mwanayo anapempha kuti angomupereka kwa mayi winayo. Pamenepa Solomo anaona kuti mayi wachifundoyo ndiye anali mwini wake wa mwanayo ndipo anam’patsa mwana wakeyo. Posapita nthawi Aisiraeli onse anamva za chiweruzo chimenechi, ndipo anthu anazindikira kuti nzeru zimene Solomo anali nazo zinali zochokera kwa Mulungu.
Chimodzi mwa zinthu zazikuluzikulu zimene Solomo anachita chinali kumanga kachisi wa Yehova ku Yerusalemu. Kachisi ameneyu anali malo ofunika kwambiri olambiriramo Mulungu m’dziko lonse la Isiraeli. Potsegulira kachisiyo, Solomo anapemphera kuti: “Taonani! Kumwamba, ngakhale kumwambamwamba, simungakwaneko. Kuli bwanji nyumba imene ndamangayi?”—1 Mafumu 8:27.
Solomo anatchuka ngakhale m’madera akutali monga ku Sheba, m’dziko la Arabia. Mfumukazi ya ku Sheba inabwera kudzaona ulemerero ndi chuma cha Solomo komanso kudzamuyesa kuti ione kuchuluka kwa nzeru zakezo. Mfumukaziyo inagoma ndi nzeru za Solomo komanso kutukuka kwa dziko la Isiraeli moti inatamanda Yehova chifukwa anapereka ufumu kwa munthu wanzeru zotero. Zoonadi, Yehova anadalitsa Solomo ndipo chifukwa cha zimenezi, ulamuliro wake unali wotchuka kwambiri ndiponso wamtendere kuposa maulamuliro onse amene anakhalapo mu Isiraeli.
Koma n’zomvetsa chisoni kuti Solomo sanapitirize kuchita zinthu mogwirizana ndi nzeru zimene Yehova anam’patsa. Iye ananyalanyaza lamulo la Mulungu n’kukwatira akazi ambirimbiri ndipo ambiri mwa iwo ankalambira milungu yonyenga. Pang’onopang’ono akazi akewo anamukopa n’kusiya kulambira Yehova ndipo anayamba kulambira mafano. Yehova anauza Solomo kuti adzamulanda gawo lina la ufumu wake n’kulipereka kwa munthu wina. Koma Mulungu anamuuzanso kuti adzamusiyira gawo lochepa la ufumuwo chifukwa cha pangano limene anachita ndi bambo ake, Davide. Yehova anakhalabe wokhulupirika ku pangano la Ufumu limene anachita ndi Davide, ngakhale kuti Solomo anasiya kumutumikira.


text:
Tsanzirani Chikhulupiriro cha Mose
“Mwa chikhulupiriro, Mose atakula anakana kutchedwa mwana wa mwana wamkazi wa Farao.”—AHEB. 11:24.
1, 2. (a) Kodi Mose ali ndi zaka 40 anasankha kuchita chiyani? (Onani chithunzi pamwambapa.) (b) N’chifukwa chiyani Mose anasankha kuvutikira limodzi ndi anthu a Mulungu?
MOSE analeredwa m’banja lachifumu ndipo ankadziwa zinthu zabwino zimene zinali ku Iguputo. Iye ankaona nyumba zikuluzikulu za anthu olemera komanso “anaphunzira nzeru zonse za Aiguputo” monga luso losiyanasiyana, masamu ndi maphunziro ena a sayansi. (Mac. 7:22) Iye akanatha kukhala ndi chuma, udindo komanso zinthu zina zimene Aiguputo ena sakanazipeza.
2 Koma ali ndi zaka 40, Mose anachita zinthu zimene zinadabwitsa kwambiri banja lachifumu limene linkamulera. Iye anasankha kuchoka m’banja lachifumu. Kodi anangokhala ngati munthu wamba wa ku Iguputo? Ayi. Iye anasankha kukhala ndi anthu a mtundu wake amene anali akapolo. N’chifukwa chiyani anachita zimenezi? Mose anali ndi chikhulupiriro. (Werengani Aheberi 11:24-26.) Chifukwa cha chikhulupiriro, Mose sankangoona zinthu zooneka. Iye ankakhulupirira Yehova “Wosaonekayo” ndipo ankadziwa kuti malonjezo ake onse adzakwaniritsidwa.—Aheb. 11:27.
3. Kodi tikambirana mafunso ati m’nkhaniyi?
3 Ifenso tisamangoona zinthu zooneka koma tiyenera kukhala “ndi chikhulupiriro.” (Aheb. 10:38, 39) Kukambirana nkhani ya Mose, yomwe ili pa Aheberi 11:24-26, kungalimbitse chikhulupiriro chathu. Tikamakambirana nkhaniyi, tipeza mayankho a mafunso otsatirawa: Kodi chikhulupiriro chinathandiza bwanji Mose kukana zilakolako za thupi? Pamene ankanyozedwa, kodi chikhulupiriro chinamuthandiza bwanji kuyamikira mwayi wautumiki umene anali nawo? Nanga n’chifukwa chiyani ankayang’anitsitsa “pamphoto imene adzalandire”?
ANAKANA ZILAKOLAKO ZA THUPI
4. Kodi Mose anazindikira chiyani zokhudza ‘zosangalatsa zauchimo’?
4 Chifukwa cha chikhulupiriro, Mose anazindikira kuti ‘zinthu zosangalatsa zauchimo’ ndi zosakhalitsa. Koma anthu ena akanatha kuganiza kuti ngakhale kuti Aiguputo ankalambira mafano komanso kukhulupirira mizimu, ulamuliro wawo unali wamphamvu padziko lonse pamene anthu a Mulungu anali akapolo. Koma Mose ankadziwa kuti Mulungu angasinthe zinthu. Ngakhale kuti anthu ochita zofuna zawo ankaoneka kuti zinthu zikuwayendera, Mose ankadziwa kuti anthu oipa alibe tsogolo. Choncho iye sanakopeke ndi “zinthu zosangalatsa koma zosakhalitsa zauchimo.”
5. N’chiyani chingatithandize kukana “zinthu zosangalatsa koma zosakhalitsa zauchimo”?
5 Kodi mungakane bwanji “zinthu zosangalatsa koma zosakhalitsa zauchimo”? Musaiwale kuti zosangalatsa zauchimo ndi zakanthawi. Chikhulupiriro chanu chingakuthandizeni kuona kuti “dziko likupita limodzi ndi chilakolako chake.” (1 Yoh. 2:15-17) Muziganizira zimene zidzachitikire anthu osalapa. Iwo ali “pamalo oterera . . . kuti awonongeke.” (Sal. 73:18, 19) Tikamayesedwa kuti tichite zoipa, tiyenera kudzifunsa kuti, ‘kodi ndikufuna kuti tsogolo langa lidzakhale lotani?’
6. (a) N’chifukwa chiyani Mose anakana “kutchedwa mwana wa mwana wamkazi wa Farao”? (b) N’chifukwa chiyani tinganene kuti Mose anasankha bwino?
6 Chikhulupiriro chimene Mose anali nacho chinamuthandizanso posankha zochita pa moyo wake. Baibulo limati: “Mwa chikhulupiriro, Mose atakula anakana kutchedwa mwana wa mwana wamkazi wa Farao.” (Aheb. 11:24) Mose sanaganize kuti angathe kutumikira Mulungu kunyumba yachifumu komweko ndi kumagwiritsa ntchito chuma chake komanso udindo womwe akanakhala nawo kuthandiza Aisiraeli anzake. M’malomwake, Mose ankakonda Yehova ndi mtima wake wonse, moyo wake wonse, ndi mphamvu zake zonse. (Deut. 6:5) Zimene Mose anasankhazi zinamuthandiza kupewa mavuto aakulu. Chuma chambiri cha Aiguputo chimene Mose anachisiya chinadzatengedwa ndi Aisiraeli. (Eks. 12:35, 36) Farao anachititsidwa manyazi kenako anaphedwa. (Sal. 136:15) Koma Mose sanaphedwe ndipo Mulungu anamugwiritsa ntchito kutsogolera anthu ake kuti atuluke mu Iguputo. Iye anachita zaphindu pa moyo wake.
7. (a) Malinga ndi lemba la Mateyu 6:19-21, n’chifukwa chiyani tiyenera kuganizira za m’tsogolo osati za moyo uno wokha? (b) Fotokozani zimene mlongo wina anachita, zomwe zikusonyeza kusiyana kwa zinthu zakuthupi ndi chuma chauzimu.
7 Ngati ndinu mtumiki wa Yehova wachinyamata, kodi chikhulupiriro chingakuthandizeni bwanji posankha ntchito? Mungachite bwino kuganizira zimene mukufuna kudzachita m’tsogolo. Kukhulupirira malonjezo a Mulungu n’kumene kungakuthandizeni kuti musunge chuma chosawonongeka osati chakanthawi. (Werengani Mateyu 6:19-21.) Mtsikana wina dzina lake Sophie anali katswiri wovina ndipo anafunika kusankha zochita pa moyo wake. Anali ndi mwayi wolipiriridwa sukulu ndiponso wogwira ntchito yapamwamba m’magulu a zovinavina ku United States. Iye anati: “Ndinkasangalala anthu akamandichemerera. Ndinkaona kuti palibenso angandipose. Koma mumtimamu sindinkamva bwino.” Kenako Sophie anaonera vidiyo ina ya achinyamata. (Young People Ask—What Will I Do With My Life?) Iye anati: “Ndinazindikira kuti ndinasinthanitsa kutumikira Yehova mokhulupirika ndi kutchuka m’dzikoli. Nditapemphera kuchokera pansi pa mtima ndinasiya zovinazo.” Kodi iye amamva bwanji ndi zimene anasankhazi? Iye ananena kuti: “Sindimasiriranso zimene ndinkachita poyamba. Panopa ndine wosangalala kwambiri ndipo ndikuchita upainiya limodzi ndi mwamuna wanga. Si ife otchuka ndiponso si ife olemera. Koma sindimanong’oneza bondo ngakhale pang’ono chifukwa tikutumikira Yehova. Tilinso ndi anthu omwe timaphunzira nawo Baibulo komanso tili ndi zolinga zauzimu.”
8. Kodi ndi malangizo ati a m’Baibulo omwe angathandize wachinyamata kusankha zochita pa moyo wake?
8 Yehova amadziwa zimene zingatithandize. Mose anati: “Kodi Yehova Mulungu wanu akufuna kuti muzichita chiyani, koposa kuopa Yehova Mulungu wanu kuti muziyenda m’njira zake zonse, kukonda ndi kutumikira Yehova Mulungu wanu ndi mtima wanu wonse, ndi moyo wanu wonse, kuti muzisunga malamulo a Yehova ndi mfundo zake zimene ndikukupatsani lero, kuti zinthu zikuyendereni bwino?” (Deut. 10:12, 13) Ngati ndinu wachinyamata, sankhani ntchito imene ingakuthandizeni kukonda Yehova ndiponso kumutumikira ndi “mtima wanu wonse.” Mukatero ‘zinthu zidzakuyenderani bwino.’
ANKAONA KUTI UTUMIKI WAKE NDI WOFUNIKA KWAMBIRI
9. N’chifukwa chiyani mwina Mose anavutika kuti avomere utumiki umene anapatsidwa?
9 Mose ankaona “kutonzedwa kwake monga Wodzozedwa kukhala chuma chochuluka kuposa chuma cha Iguputo.” (Aheb. 11:26) Mose anali “Wodzozedwa” chifukwa chakuti anasankhidwa ndi Mulungu kuti atsogolere Aisiraeli potuluka mu Iguputo. Iye ankadziwa kuti utumiki umenewu ukhala wovuta komanso anthu ena ‘azimutonza.’ Pa nthawi ina, Mwisiraeli wina anamutonza kuti: “Anakuika iwe ndani kukhala kalonga ndi woweruza wathu?” (Eks. 2:13, 14) Nayenso Moseyo pa nthawi ina anafunsa Yehova kuti: “Farao akandimvera bwanji?” (Eks. 6:12) Kuti alimbe mtima, Mose anafotokozera Yehova zonse zimene zinkamuchititsa mantha komanso zimene zinkamudetsa nkhawa. Kodi Yehova anamuthandiza bwanji?
10. Kodi Yehova anathandiza bwanji Mose kuti akwanitse utumiki umene anamupatsa?
10 Choyamba, Yehova anauza Mose kuti: “Ndidzakhala nawe.” (Eks. 3:12) Chachiwiri, Yehova anamufotokozera tanthauzo la dzina lake. Anati: “Ndidzakhala amene ndidzafune kukhala.” * (Eks. 3:14) Chachitatu, Mulungu anapatsa Mose mphamvu yoti azichita zozizwitsa potsimikizira kuti watumidwadi ndi Mulungu. (Eks. 4:2-5) Chachinayi, Yehova anasankha Aroni kuti aziyenda ndi Mose komanso azimulankhulira pogwira ntchitoyi. (Eks. 4:14-16) Chakumapeto kwa moyo wake, Mose anatsimikizira kuti Yehova amathandiza atumiki ake kuti akwanitse utumiki uliwonse umene wawapatsa. N’chifukwa chake anauza Yoswa kuti: “Yehova ndi amene akuyenda patsogolo panu. Iye adzapitiriza kuyenda nanu. Sadzakutayani kapena kukusiyani ngakhale pang’ono. Choncho musaope kapena kuchita mantha.”—Deut. 31:8.
11. N’chifukwa chiyani Mose ankaona kuti utumiki wake ndi wofunika kwambiri?
11 Yehova anathandiza Mose kuona kuti utumiki wake ndi wofunika kwambiri. Ankaona kuti utumikiwo uli ngati “chuma chochuluka kuposa chuma cha Iguputo.” Ndipotu kutumikira Farao kunalibe phindu lililonse tikakuyerekezera ndi kutumikira Mulungu Wamphamvuyonse. N’chimodzimodzinso ndi kukhala kalonga wa Iguputo tikakuyerekezera ndi kukhala “wodzozedwa” wa Yehova. Mose anadalitsidwa chifukwa choona kuti utumiki wake ndi wofunika kwambiri. Yehova anali mnzake weniweni ndipo anam’patsa mphamvu zochita “zinthu zazikulu ndi zoopsa” pamene ankatsogolera Aisiraeli kupita m’Dziko Lolonjezedwa.—Deut. 34:10-12.
12. Kodi Yehova watipatsa utumiki uti umene tiyenera kuuona kuti ndi wofunika kwambiri?
12 Ifenso Yehova watipatsa utumiki kudzera mwa Mwana wake, ngati mmene anachitira ndi mtumwi Paulo ndi ena. (Werengani 1 Timoteyo 1:12-14.) Tonsefe tapatsidwa ntchito yolengeza uthenga wabwino. (Mat. 24:14; 28:19, 20) Ena akuchita utumiki wa nthawi zonse. Abale ena obatizidwa akutumikira monga akulu komanso atumiki othandiza mumpingo. Koma achibale anu omwe si Mboni komanso anthu ena angaone ngati kuchita utumiki umenewu n’kungotaya nthawi kapena angakunyozeni chifukwa cha mtima wanu wodzipereka. (Mat. 10:34-37) Zimenezi zingachititse kuti muyambe kuona utumiki wanu ngati wosathandiza kapena kuona kuti simungaukwanitse. Kodi chikhulupiriro chingakuthandizeni bwanji ngati zimenezi zitakuchitikirani?
13. Kodi Yehova amatithandiza bwanji kuti tikwanitse utumiki wathu?
13 Muzipemphera kwa Yehova ndipo muzikhulupirira kuti akuthandizani. Muuzeni zinthu zonse zimene zikukudetsani nkhawa. Pajatu Yehova ndi amene wakupatsani utumikiwo, ndipo mofanana ndi Mose adzakuthandizani kuti muukwanitse. Choyamba, Yehova akukutsimikizirani kuti: “Ndikulimbitsa. Ndithu ndikuthandiza. Ndikugwira mwamphamvu ndi dzanja langa lamanja lachilungamo.” (Yes. 41:10) Chachiwiri, akukukumbutsani kuti malonjezo ake ndi odalirika. Iye akuti: “Ineyo ndalankhula ndipo ndidzazichita. Ndakonza zimenezi ndipo ndidzazichitadi.” (Yes. 46:11) Chachitatu, Yehova adzakupatsani “mphamvu yoposa yachibadwa” kuti mukwanitse utumiki wanu. (2 Akor. 4:7) Chachinayi, Yehova wakupatsani abale ndi alongo padziko lonse kuti akuthandizeni kupirira pamene mukuchita utumiki wanu. Abale ndi alongo amenewa ‘adzakutonthozani ndi kukulimbikitsani.’ (1 Ates. 5:11) Mukaona mmene Yehova akukuthandizirani kuti mukwanitse utumiki wanu, mudzayamba kumukhulupirira kwambiri ndipo utumiki wanu mudzauona kuti ndi wofunika kuposa chilichonse m’dzikoli.
“ANAYANG’ANITSITSA PAMPHOTO IMENE ADZALANDIRE”
14. N’chifukwa chiyani Mose sankakayikira zoti adzalandira mphoto?
14 Mose ‘ankayang’anitsitsa pamphoto imene adzalandire.’ (Aheb. 11:26) Iye ankachita zinthu moganizira za m’tsogolo ngakhale kuti sankadziwa zonse. Mofanana ndi Abulahamu, Mose ankadziwa kuti Mulungu akhoza kuukitsa akufa. (Luka 20:37, 38; Aheb. 11:17-19) Chifukwa choganizira mphoto imene adzalandire, Mose sankaona ngati wangotaya nthawi kukhala zaka 40 ku Midiyani komanso zaka zina 40 m’chipululu. N’zoona kuti sankadziwa zonse zimene Mulungu adzachite pokwaniritsa malonjezo ake koma chikhulupiriro chinamuthandiza kuti athe kuona zosaonekazo.
15, 16. (a) N’chifukwa chiyani tiyenera kuganizira kwambiri mphoto imene tidzalandire? (b) Kodi ndi zinthu ziti zimene inuyo mukuyembekezera mwachidwi m’dziko latsopano?
15 Kodi inunso ‘mumayang’anitsitsa pamphoto imene mudzalandire’? Ifenso sitidziwa zonse zimene Mulungu adzachite pokwaniritsa malonjezo ake. Mwachitsanzo, sitidziwa “nthawi yoikidwiratu” ya chisautso chachikulu. (Maliko 13:32, 33) Koma tikayerekezera ndi Mose, ifeyo tikudziwa zambiri za Paradaiso. N’zoona kuti pali zinthu zina zimene sitikudziwa zomwe Yehova walonjeza kuti zidzachitika mu Ufumu wake. Koma ‘timaziyang’anitsitsa’ kapena kuti kuziyembekezera mwachidwi. Kuona m’maganizo mwathu zimene zidzachitike m’dziko latsopano kungatithandize kuti tizifunafuna Ufumu choyamba. N’chifukwa chiyani tikutero? Tiyerekeze chonchi: Kodi inuyo mungagule nyumba yomwe simukuidziwa bwinobwino? Mwina mwayankha kale kuti ayi. N’chimodzimodzi ndi zimene tikuyembekezera. Sitingapereke moyo wathu wonse kuchita zinthu zokhudza Ufumu ngati sitikuudziwa bwinobwino. Tiyenera kukhala ndi chikhulupiriro n’kumaona m’maganizo mwathu mmene moyo udzakhalire mu Ufumuwo.
16 Ndiyeno kuti mukhale ndi chithunzi chabwino, muyenera kuganizira kwambiri mmene moyo wanu udzakhalire m’Paradaiso. Mukamawerenga nkhani za anthu ena m’Baibulo, muziganizira mafunso amene mungadzawafunse akadzaukitsidwa. Muziganiziranso mafunso amene angadzakufunseni okhudza zimene zikuchitika m’masiku otsiriza ano. Muziyerekezera mutakumana ndi azigogo anu akalekale ndipo mukuwaphunzitsa zonse zimene Mulungu wawachitira. Muziyerekezeranso mukuona zinyama zina zimene panopa simungaziyandikire zikukhala mwamtendere ndipo inuyo mukuyamba kuzidziwa bwinobwino. Ganiziraninso mmene ubwenzi wanu ndi Yehova udzakhalira mukadzayamba kukhala angwiro.
17. Kodi kuganizira mphoto imene tidzalandire kungatithandize bwanji?
17 Kuganizira mphoto imene tidzalandire kungatithandize kuti tisafooke, tizikhala osangalala komanso kuti tizisankha zinthu moganizira zam’tsogolozo. Paulo analembera Akhristu odzozedwa kuti: “Ngati tikuyembekezera chimene sitikuchiona, timachidikirabe mopirira.” (Aroma 8:25) Mfundo imeneyi imagwiranso ntchito kwa Akhristu amene akuyembekezera kudzakhala ndi moyo wosatha padzikoli. Panopa sitinalandire mphoto yathu koma chikhulupiriro chimatithandiza kuti tiziyembekezera moleza mtima ‘mphoto imene tidzalandireyo.’ Mofanana ndi Mose, sitiona kuti tangotaya nthawi yathu pa zaka zonse zimene tatumikira Yehova. Timadziwa kuti “zooneka n’zakanthawi, koma zosaoneka n’zamuyaya.”—Werengani 2 Akorinto 4:16-18.
18, 19. (a) N’chifukwa chiyani tiyenera kuchita khama kuti chikhulupiriro chathu chisachepe? (b) Kodi tidzakambirana chiyani m’nkhani yotsatira?
18 Chikhulupiriro chimatithandiza kuti tiziona “umboni wooneka wa zinthu zenizeni, ngakhale kuti n’zosaoneka.” (Aheb. 11:1) Munthu amene amangoganizira zam’dzikoli saona ubwino wotumikira Yehova. Munthu wotereyu amaona kuti zinthu zokhudza kutumikira Mulungu ndi “zopusa.” (1 Akor. 2:14) Anthu m’dzikoli saona m’maganizo mwawo zinthu zimene tikuyembekezera monga moyo wosatha komanso kuuka kwa akufa. Iwo ali ngati anthu ena amene ankaonedwa kuti ndi anzeru nthawi ya Paulo, omwe ankati Pauloyo ndi “wobwetuka.” Masiku anonso anthu ambiri amangoona kuti zimene timalalikira ndi zoduka mutu.—Mac. 17:18.
19 Popeza anthu ambiri m’dzikoli ndi opanda chikhulupiriro, tiyenera kuchita khama kuti chikhulupiriro chathu chisachepe. Tiyeni tizichonderera Yehova kuti ‘chikhulupiriro chathu chisathe.’ (Luka 22:32) Tiziganizira ubwino wotumikira Yehova komanso mavuto amene angabwere ngati titachita tchimo. Tiziganiziranso chiyembekezo cha moyo wosatha chimene tili nacho. Komatu chikhulupiriro chinathandiza Mose kuonanso zina. M’nkhani yotsatira tidzaona mmene chikhulupiriro chinamuthandizira kuti azikhala ngati “akuona Wosaonekayo.”—Aheb. 11:27.
^ ndime 10 Pofotokoza mawu a Mulungu a pa Ekisodo 3:14, katswiri wina analemba kuti: “Palibe chimene chingamulepheretse kuchita zimene akufuna . . . Dzina limeneli [lakuti Yehova] linali ngati mpanda wolimba wa Aisiraeli ndipo likanawathandiza kukhala ndi chiyembekezo komanso kuti asamade nkhawa.”


text:
Kodi Mungatani Kuti Muzilangiza Bwino Ana Anu?
“Ndinkati ndikamva kulira kwa galimoto, ndimangoti mwina ndi Jordan akubwera. Nthawi imene tinamuuza kuti azikhala atafika panyumba inali itadutsa ndipo aka kanali kachitatu kuti abwere mochedwa. Ndinkada nkhawa ndipo ndinkangodzifunsa kuti, ‘Mwana ameneyu ali kuti? Kodi ali bwinobwino? Koma ameneyu akudziwa kuti akachedwa kubwera ife timada nkhawa?’ Mmene ankafika, ndinali nditalusa kwambiri.”—GEORGE.
“Tsiku lina ndinamva mwana wanga wina akulira mofuula, ndipo ndinada nkhawa kuti akulira chiyani. Nditacheuka, ndinamuona akulira momvetsa chisoni kwinaku atagwira mutu. Kamchimwene kake kazaka 4 kanali katamukhoma.”—NICOLE.
“‘Sindinabetu ine ndalamayi, ndangoitola.’ Natalie, mwana wathu wamkazi wazaka 6, ananena zimenezi m’maso muli gwa. Iye anakana kwamtuwagalu kuti sanabe. Zimenezi zinatikhudza kwambiri moti mpaka tinagwetsa misozi chifukwa tinkadziwa kuti akunama.”—STEPHEN.
NGATI ndinu kholo, mwina nthawi ina zoterezi zinakuchitikirani. N’kutheka kuti munadzifunsapo kuti: “Kodi mwana ameneyu tim’patse chilango chotani? Kodi ndi bwino kupatsa mwana chilango akalakwitsa zinazake?
KODI KULANGA N’KUTANI?
M’Baibulo, mawu akuti kulanga samangotanthauza kupereka chilango. Mawuwa amatanthauzanso kulangiza, kuphunzitsa komanso kudzudzula. Koma satanthauza kuchitira munthu nkhanza.—Miyambo 4:1, 2.
Kulangiza mwana kuli ngati ulimi wa zipatso. Mlimi amafunika kukumba maenje, kuthira manyowa, kuchotsa udzu, kuthirira mitengoyo komanso kuiteteza ku tizilombo. Mitengoyo ikamakula, mlimi amafunika kuidulira kuti izikula bwino. Iye amazindikira kuti kuchita zonsezi kumathandiza kuti adzakolole zipatso zabwino. Mofanana ndi zimenezi, makolo nawonso amayesetsa kusamalira ana awo m’njira zosiyanasiyana. Koma nthawi zina amafunika kulanga komanso kudzudzula ana awo. Kuchita zimenezi kumathandiza kuti mwana asiye khalidwe lolakwika komanso kuti akule bwino ngati mmene kudulira mtengo kumathandizira. Komansotu mlimi akamadulira mtengo, amaudulira mosamala kuopera kuti ungawonongeke. Mofanana ndi zimenezi, makolo akaona kuti ana awo akufunika kuwalangiza, ayenera kuchita zimenezi mosamala komanso mwachikondi.
Yehova Mulungu amapereka chitsanzo chabwino kwa makolo pa nkhani imeneyi. Iye akafuna kulangiza kapena kudzudzula atumiki ake, amachita zimenezi mwachikondi ndipo atumiki akewo sadana ndi zimenezi. (Miyambo 12:1) Iwo ‘amagwira malangizo’ ndipo ‘samawataya.’ (Miyambo 4:13) Nanunso mukhoza kuthandiza ana anu kuti asamadane ndi malangizo ngati, mofanana ndi Yehova, malangizo anuwo atamakhala (1) achikondi (2) oyenera komanso (3) osasinthasintha.
MALANGIZO ANU AZIKHALA ACHIKONDI
Mulungu amalangiza komanso kudzudzula atumiki ake chifukwa chowakonda. Baibulo limati: “Yehova amadzudzula munthu amene amam’konda, monga momwe bambo amadzudzulira mwana amene amakondwera naye.” (Miyambo 3:12) Limatinso Yehova ndi ‘wachifundo, wachisomo ndiponso wosakwiya msanga.’ (Ekisodo 34:6) Malembawa akusonyeza kuti Yehova sachita zinthu mwankhanza. Iye satilankhula mawu achipongwe kapena onyoza, chifukwa mawu otere ndi “olasa ngati lupanga.”—Miyambo 12:18.
N’zoona kuti makolo sangathe kutsanzira Mulungu ndendende pa nkhani ya kuugwira mtima. Nthawi zina mungaone kuti mwakwiya kwambiri moti simungathenso kupirira. Koma kumbukirani kuti kulanga mwana chifukwa choti mwapsa mtima kungachititse kuti muchite zinthu mwankhanza komanso mwaukali ndipo mwanayo sangaphunzirepo chilichonse. Kulanga mwana chifukwa chopsa mtima kumangosonyeza kuti mwalephera kudziletsa.
Koma kulanga mwana chifukwa chomukonda, kungathandize mwanayo kuti aphunzirepo kanthu. Taonani zimene George ndi Nicole, makolo amene tawatchula kumayambiriro aja, anachita.
George anati: “Mmene Jordan ankafika, n’kuti ine ndi mkazi wanga titalusa kwambiri. Komabe tinayesetsa kuugwira mtima ndipo tinamusiya kuti afotokoze chifukwa chake anabwera mochedwa. Koma popeza unali usiku kwambiri, tinamuuza kuti tikambirana nkhaniyi m’mamawa. Tinapemphera limodzi kenako n’kukagona. Mmene kunkacha, n’kuti aliyense mtima wake uli m’malo. Tinakambirana nkhaniyi modekha moti anamvetsa bwino zimene tinamuuza. Iye anavomera kuti azitsatira malamulo amene tinam’patsa komanso kuti azilandira chilango akaphwanya malamulowo. Tikuona kuti zinthu zinayenda bwino chonchi chifukwa tinazindikira mfundo yoti kupereka chilango chifukwa chopsa mtima sikuthandiza. Chinanso chimene chinathandiza n’choti, tinamulola kuti afotokoze kaye ndipo ifeyo tinamvetsera modekha.”
Nicole anati: “Ndinalusa koopsa nditaona mmene mwana wanga wamng’ono anapwetekera mchemwali wake. Komabe sindinamupatse chilango nthawi yomweyo. Ndinamulowetsa kuchipinda chake chifukwa ndinazindikira kuti si bwino kuti ndim’patse chilango nditalusa. Kenako mtima wanga utakhala m’malo, ndinamufotokozera kuti si bwino kuchita ndewu ndipo ndinamuonetsa mmene anapwetekera mchemwali wakeyo. Zimenezi zinamuthandiza kwambiri moti anam’pepesa n’kumukumbatira.”
Zitsanzo zimenezi zikusonyeza kuti chilango choyenera chimaperekedwa chifukwa cha chikondi osati chifukwa chopsa mtima.
MALANGIZO ANU AZIKHALA OYENERA
Yehova amapereka chilango “pamlingo woyenera.” (Yeremiya 30:11; 46:28) Iye amadziwa zonse zimene zapangitsa munthu kuti alakwe kuphatikizapo zimene anthu sangazidziwe. Kodi makolo angatengere bwanji chitsanzo chimenechi? Stephen, amene tamutchula kumayambiriro kwa nkhaniyi, ananena kuti: “Tinakhumudwa kwambiri ndipo sitinkamvetsa chifukwa chimene Natalie ankakanira kuti sanabe ndalama pamene zinkachita kuonekeratu kuti waba. Komabe tinaganizira kuti ndi mwana ndipo tinadziwa kuti akuchita zimenezo chifukwa cha chibwana.”
Mwamuna wa Nicole, dzina lake Robert, nayenso amayesetsa kuganizira zimene zachititsa mwana kuti asamvere malangizo. Ana ake akalakwitsa zinazake, amadzifunsa kuti: ‘kodi aka n’koyamba kuti mwanayu achite zimenezi kapena ndi khalidwe lake? Kodi akudwala kapena watopa? Kodi zimene wachitazi ndi chizindikiro choti wayamba khalidwe linalake loipa?’
Makolo oganiza bwino amakumbukiranso mfundo yoti mwana ndi mwana ndipo nthawi zambiri sangachite zinthu ngati wamkulu. Mtumwi Paulo ankadziwa mfundoyi, ndipo analemba kuti: “Pamene ndinali kamwana, ndinali kulankhula ngati kamwana, kuganiza ngati kamwana.” (1 Akorinto 13:11) Robert ananena kuti: “Chimene chimandithandiza kuti ndizimvetsa mwana wanga akalakwitsa, ndi kukumbukira zimene ineyo ndinkachita ndili mwana.”
Muzikumbukira kuti mwana sangachite zinthu zonse moyenera. Koma izi sizikutanthauza kuti muzingomulekerera akayamba kusonyeza khalidwe linalake loipa. Muziganizira zimene mwana wanu angakwanitse ndi zimene sangakwanitse komanso zimene zapangitsa kuti achite zinazake. Zimenezi zidzakuthandizani kuti mudziwe chilango choyenera kum’patsa.
MUSAMASINTHESINTHE
Lemba la Malaki 3:6 limati: “Ine ndine Yehova, sindinasinthe.” Atumiki a Mulungu amaona kuti mfundo imeneyi ndi yoona ndipo zimawapangitsa kudalira malangizo a Yehova. Makolo amafunikanso kupereka malangizo odalirika kwa ana awo ndipo sayenera kumangosinthasintha. Mukamangoti lero kunena izi, mawa kunena zina, mwana wanuyo akhoza kusokonezeka ndipo zingamuvute kutsatira malangizo anu.
Kumbukirani zimene Yesu ananena. Iye anati: “Tangotsimikizani kuti mukati Inde akhaledi Inde, ndipo mukati Ayi akhaledi Ayi.” Malangizo amenewa ndi othandiza kwambiri polera ana. (Mateyu 5:37) Musanapatse mwana wanu lamulo komanso musanamuuze chilango chimene mungam’patse akaphwanya lamulolo, muziganizira kaye ngati mungadzam’patsedi chilangocho. Mwachitsanzo, ngati mutauza mwana wanu kuti akabwera mochedwa muzimukwapula, muzionetsetsa kuti mwamukwapuladi.
Makolonu mukamagwirizana pa nkhani yolera ana, zimathandiza kuti malangizo anu asamasiyane. Robert ananena kuti: “Ngati mwana wathu wandipempha chinachake chimene mayi ake anamukaniza, ineyo n’kuvomera koma ndisakudziwa kuti mayi ake anamukaniza, ndikadziwa ndimamukaniza kuti ndigwirizane ndi zimene mkazi wanga anamuuza.” Ngati makolo akusiyana maganizo pa zimene angachite zokhudza ana awo, ayenera kukambirana kaye paokha n’kumanga chimodzi.
KULANGIZA ANA N’KOFUNIKA
Mukamatsanzira Yehova popatsa ana anu malangizo achikondi, oyenera komanso osasinthasintha, malangizowo amakhala othandiza kwa anawo. Malangizo otero angathandize ana anu kuti akadzakula adzakhale oganiza bwino, odalirika komanso kuti azidzachita zinthu mwanzeru. Pa mfundo imeneyi, Baibulo limati: “Phunzitsa mwana m’njira yomuyenerera. Ngakhale akadzakalamba sadzapatukamo.”—Miyambo 22:6.
Onaninso
Zimene Mungachite Kuti Mwana Wanu Azikumverani
Cholinga cha chilango ndi kuphunzitsa. Mfundo za m’Baibulo zingakuthandizeni kuti muphunzitse mwana wanu kumvera.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
50 Yehova ananena mawu okhudza Babulo,+ dziko la Akasidi,+ kudzera mwa mneneri Yeremiya. Iye anati:
2 “Nenani ndi kulengeza zimene zachitika kwa anthu a mitundu ina.+ Imikani mtengo wachizindikiro+ ndipo lengezani zimenezi. Musabise kalikonse amuna inu. Nenani kuti, ‘Babulo walandidwa.+ Beli wachititsidwa manyazi.+ Merodake wachita mantha. Mafano a Babulo achita manyazi.+ Mafano ake onyansawo achita mantha.’
3 Pakuti mtundu wina wabwera kudzamuukira kuchokera kumpoto.+ Umenewu ndi mtundu umene wasandutsa dziko lake kukhala chinthu chodabwitsa, moti m’dzikoli mulibe aliyense wokhalamo.+ Anthu ndiponso ziweto zathawa.+ Zonse zapita.”+
4 “M’masiku amenewo ndiponso pa nthawi imeneyo+ ana a Isiraeli pamodzi ndi ana a Yuda adzabwera,”+ watero Yehova. “Iwo adzayenda akulira+ ndipo adzafunafuna Yehova Mulungu wawo.+
5 Iwo adzafunsira njira yopita ku Ziyoni nkhope zawo zitayang’ana kumeneko.+ Iwo adzanena kuti, ‘Bwerani, tiyeni tidziphatike kwa Yehova mwa kuchita pangano lokhalapo mpaka kalekale limene silidzaiwalika.’+
6 Anthu anga akhala ngati gulu la nkhosa zosakazidwa.+ Abusa awo awayendetsa uku ndi uku.+ Awayendetsa uku ndi uku m’mapiri popanda cholinga.+ Awachotsa paphiri ndi chitunda china kupita paphiri ndi chitunda china. Iwo aiwala malo awo ampumulo.+
7 Anthu anga adyedwa ndi aliyense wowapeza,+ ndipo adani awo anena kuti,+ ‘Sitipalamula mlandu uliwonse, chifukwa iwo achimwira Yehova,+ malo okhalamo chilungamo.+ Achimwira Yehova chiyembekezo cha makolo awo.’”+
8 “Thawani m’Babulo ndipo tulukani m’dziko la Akasidi.+ Mukhale ngati mbuzi zamphongo ndi nkhosa zamphongo zimene zikutsogolera gulu lonse.+
9 Inetu ndikuutsira Babulo mpingo wa mitundu yamphamvu ndi kubweretsa mitunduyo kuchokera kudziko la kumpoto.+ Mitunduyo idzamuukira+ ndi kulanda dziko lake.+ Mauta awo ndi ofanana ndi mauta a munthu wamphamvu amene amapha ana ndipo mautawo sabwerera osachitapo kanthu.+
10 Dziko la Kasidi lidzatengedwa monga zofunkha.+ Onse ofunkha zinthu zake adzakhutira,”+ watero Yehova.
11 “Anthu inu munali kusangalala,+ ndipo munali kukondwera pamene munali kulanda cholowa changa.+ Munali kudumphadumpha pamsipu ngati ng’ombe yaikazi yosaberekapo+ ndipo munali kulira ngati mahatchi amphongo.+
12 Mayi wa anthu inu wachita manyazi kwambiri.+ Mayi amene anakuberekani wakhumudwa kwambiri.+ Taonani! Iye ndi wosafunika kwenikweni pakati pa mitundu ina, wakhala ngati dera lopanda madzi ndiponso chipululu.+
13 Chifukwa cha mkwiyo wa Yehova, m’dzikomo simudzakhalanso anthu+ ndipo dziko lonselo lidzakhala bwinja.+ Aliyense wodutsa pafupi ndi Babulo adzayang’ana modabwa ndi kumuimbira mluzu chifukwa cha miliri yake yonse.+
14 “Zungulirani Babulo ndi kumuukira kuchokera kumbali zonse,+ inu nonse odziwa kukunga uta.+ Mulaseni+ ndipo musasunge muvi uliwonse, pakuti iye wachimwira Yehova.+
15 Mufuulireni mfuu yankhondo kuchokera kumbali zonse.+ Wagwetsa manja ake+ ndipo zipilala zake zagwa. Mipanda yake yagwetsedwa,+ pakuti Yehova akumubwezera.+ Mubwezereni, ndipo monga mmene iye anachitira, inunso muchitireni zomwezo.+
16 Iphani munthu wofesa mbewu mu Babulo,+ ndiponso amene akugwira chikwakwa nthawi yokolola. Aliyense adzabwerera kwa anthu a mtundu wake, ndipo aliyense adzathawira kudziko lakwawo chifukwa choopa lupanga loopsa.+
17 “Isiraeli ndi nkhosa yosochera.+ Mikango ndi imene yamuchititsa kuthawa.+ Poyamba, mfumu ya Asuri inadya Isiraeli,+ ndipo ulendo uno Nebukadirezara mfumu ya ku Babulo yakukuta mafupa ake.+
18 Choncho Yehova wa makamu, Mulungu wa Isiraeli wanena kuti, ‘Ine ndikulanga mfumu ya Babulo ndi dziko lake ngati mmene ndinalangira mfumu ya Asuri.+
19 Isiraeli ndidzamubwezeretsa kumalo ake odyerako msipu+ moti adzadya msipu paphiri la Karimeli+ ndi ku Basana.+ Iye adzakhutira m’madera amapiri a Efuraimu+ ndi Giliyadi.’”+
20 “M’masiku amenewo ndiponso pa nthawi imeneyo,+ cholakwa cha Isiraeli chidzafufuzidwa+ koma sichidzapezeka,” watero Yehova. “Machimo a Yuda+ adzafufuzidwa koma sadzapezeka, pakuti ine ndidzakhululukira anthu amene ndawasiya amoyo.”+
21 “Ukirani dziko la Merataimu. Liukireni+ ndipo muukirenso anthu a ku Pekodi.+ Apululeni ndi kuwawonongeratu. Chitani zonse zimene ndakulamulani,” watero Yehova.+
22 “Mukumveka phokoso lankhondo m’dzikomo ndi kuwonongeka kwakukulu.+
23 Taonani! Nyundo yophwanyira mitundu+ ya anthu padziko lonse lapansi yathyoledwa ndipo yawonongeka.+ Taonani! Babulo wakhala chinthu chodabwitsa pakati pa mitundu ina.+
24 Iwe Babulo ndinakutchera msampha ndipo wakodwa koma iwe sunadziwe.+ Unapezeka ndi kugwidwa chifukwa unali kulimbana ndi Yehova.+
25 “Yehova watsegula nkhokwe yake ya zida ndipo akutulutsamo zida zake zodzudzulira mwamphamvu.+ Akutero chifukwa chakuti Yehova wa makamu, Ambuye Wamkulu Koposa,+ ali ndi ntchito yoti achite m’dziko la Akasidi.+
26 Lowani m’dziko lake kuchokera kudera lakutali.+ Tsegulani nkhokwe zake.+ Muunjikeni pamodzi ngati mmene anthu amaunjikira milu ya tirigu+ ndipo mumuwonongeretu.+ M’dzikomo musapezeke aliyense wotsala.+
27 Iphani ng’ombe zake zonse zazing’ono zamphongo.+ Zonse zipite kokaphedwa.+ Tsoka kwa iwo, chifukwa tsiku lawo lafika. Nthawi yoti alangidwe yafika.+
28 “Kukumveka phokoso la anthu amene akuthawa komanso amene apulumuka m’dziko la Babulo+ kuti akanene ku Ziyoni za chilango chimene Yehova Mulungu wathu akubwezera.+ Iye akubwezera kuwonongedwa kwa kachisi wake.+
29 “Babulo muitanireni oponya mivi ndi uta, onse okunga uta.+ Mangani misasa momuzungulira. Pasapezeke wothawa.+ Mubwezereni zimene anachita.+ Muchitireni zonse zimene iye anachita.+ Iye wachita zinthu modzikuza pamaso pa Yehova, pamaso pa Woyera wa Isiraeli.+
30 Choncho anyamata ake adzaphedwa m’mabwalo a mizinda yake,+ ndipo tsiku limenelo amuna ake onse ankhondo adzaphedwa,”+ watero Yehova.
31 “Taona! Iwe Babulo Wodzikuza,+ ndikukuthira nkhondo,”+ watero Yehova wa makamu, Ambuye Wamkulu Koposa.+ “Pakuti tsiku lako lifika, nthawi imene ndiyenera kukulanga.
32 Pa tsiku limenelo Babulo Wodzikuza ameneyu adzapunthwa ndi kugwa+ ndipo sipadzapezeka wina womudzutsa.+ Mizinda imene iye amalamulira ndidzaiyatsa moto, ndipo motowo udzawononganso madera onse ozungulira mizindayo.”+
33 Yehova wa makamu wanena kuti: “Ana a Isiraeli ndi ana a Yuda, onse akuponderezedwa. Anthu onse amene agwidwa ndi kutengedwa kupita kudziko lina akuwakakamira+ ndipo sakuwalola kubwerera kwawo.+
34 Wowawombola ndi wamphamvu,+ dzina lake ndi Yehova wa makamu.+ Iye sadzalephera kuwaweruzira mlandu wawo+ kuti apumitse dziko lawo+ ndiponso kusokoneza mtendere wa anthu okhala m’Babulo.”+
35 “Lupanga lidzawononga Akasidi,”+ watero Yehova, “lidzawononganso anthu okhala m’Babulo,+ akalonga ake+ ndi anthu ake anzeru.+
36 Lupanga lidzawononga anthu olankhula zinthu zopanda pake.+ Anthu amenewo adzachita zinthu mopanda nzeru.+ Lupanga lidzawononga anthu amphamvu a m’Babulo,+ moti adzagwidwa ndi mantha.+
37 Lupanga lidzawononga mahatchi awo,+ magaleta awo ankhondo ndi khamu lonse la anthu a mitundu yosiyanasiyana amene ali pakati pawo+ ndipo adzakhala ngati akazi.+ Lupanga lidzawononga chuma chake+ ndipo chidzafunkhidwa.
38 Madzi ake adzawonongedwa ndipo adzauma.+ Dziko limeneli ndi la zifaniziro zogoba,+ ndipo anthu ake amachita zinthu mosaganiza chifukwa cha masomphenya awo ochititsa mantha.
39 Choncho nyama za m’madera opanda madzi, nyama zokonda kulira mokuwa ndi nthiwatiwa zidzakhala mmenemo.+ Simudzakhalanso munthu mmenemo ndipo mzindawo sudzapezekanso ku mibadwomibadwo.”+
40 “Monga mmene Mulungu anawonongera Sodomu ndi Gomora+ pamodzi ndi midzi yake yapafupi,+ dzikolo lidzawonongedwanso moti palibe munthu amene adzakhalanso mmenemo. Mwana wa munthu sadzakhalanso mmenemo ngati mlendo,”+ watero Yehova.
41 “Taona! Mtundu wa anthu ukubwera kuchokera kumpoto. Mtundu wamphamvu+ ndi mafumu akuluakulu+ adzautsidwa kuchokera kumalekezero a dziko lapansi.+
42 Iwo amadziwa kuponya mivi ndi uta komanso nthungo.+ Amenewo ndi anthu ankhanza ndipo sadzakumvera chifundo.+ Phokoso lawo lili ngati phokoso la nyanja yowinduka.+ Adzakwera pamahatchi+ ndi kukuzungulira mogwirizana n’cholinga choti akuthire nkhondo, iwe mwana wamkazi wa Babulo.+
43 “Mfumu ya Babulo yamva za iwo,+ ndipo yataya mtima ndi kulefuka.+ Ikuda nkhawa ndipo ikumva zowawa ngati mkazi amene akubereka.+
44 “Taona! Wina adzabwera ngati mkango kuchokera m’nkhalango zowirira za m’mphepete mwa Yorodano.+ Iye adzafika pamalo otetezeka odyetsera nkhosa koma m’kanthawi kochepa ndidzathamangitsa eni malowo.+ Ndidzasankha ndi kuika woyang’anira malowo,+ pakuti ndani angafanane ndi ine,+ ndipo ndani angalimbane ndi ine,+ komanso ndi m’busa uti tsopano amene angatsutsane nane?+
45 Tsopano amuna inu, tamverani zimene Yehova wasankha+ kuchitira Babulo+ ndiponso zimene waganiza kuti achitire dziko la Akasidi.+ Ndithudi chilombo chidzakokera ana a nkhosa uku ndi uku,+ ndipo chidzawononga malo awo okhala chifukwa cha anthuwo.+
46 Dziko lapansi lidzagwedezeka chifukwa cha phokoso la kugwidwa kwa Babulo,+ ndipo kulira kudzamveka pakati pa mitundu ya anthu.”+
Patsani ena
Patsani ena
Yeremiya 50
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=50&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D50%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
JANUARY 7, 2016
AZERBAIJAN
Gulu la UN Loona za Anthu Omangidwa Popanda Zifukwa Zomveka Likupempha Kuti Boma la Azerbaijan Litulutse M’ndende a Zakharchenko ndi a Jabrayilova
Gulu la UN loona za anthu omangidwa popanda zifukwa zomveka likupempha kuti boma la Azerbaijan litulutse m’ndende a Irina Zakharchenko ndi a Valida Jabrayilova. Gululi linanena kuti boma la Azerbaijan linamanga anthuwa ngakhale kuti ankachita zinthu pogwiritsa ntchito ufulu wawo wachipembedzo. Zomwe bomali linachita zinasonyeza kuti likudana ndi anthuwa chifukwa cha chipembedzo chawo komanso pozenga mlanduwu silinatsatire dongosolo loyenera. Zimene gululi likuona kuti zinalakwika ndi kutsekera azimayiwa m’ndende mlandu wawowo usanaweruzidwe komanso kuwaimba mlandu chifukwa chochita zinthu zogwirizana ndi chipembedzo chawo.
Boma la Azerbaijan linali litakananso kale kuchita zimene Komiti ya United Nations Yoona za Ufulu wa Anthu inanena kuti atulutse a Irina m’ndende. Pa 7 January 2016, a Irina sanathe kupita kukhoti chifukwa choti ankadwala. Koma funso n’lakuti, kodi mlanduwu ukamapitirizidwa, woweruza mlanduwu Akram Gahramanov, aweruza nkhaniyi mogwirizana ndi malamulo amene mayiko onse amayenera kutsatira?


text:
Kodi Mukukumbukira?
Kodi mwawerenga mosamala magazini aposachedwapa a Nsanja ya Olonda? Tayesani kuyankha mafunso otsatirawa:
Kodi Akhristu ayenera kupemphera kwa Yesu Khristu?
Ayi. Yesu analimbikitsa anthu kuti azipemphera kwa Yehova, ndipo nayenso ankapemphera kwa Atate ake. (Mat. 6:6-9; Yoh. 11:41; 16:23) Akhristu oyambirira ankapempheranso kwa Mulungu osati kwa Yesu. (Mac. 4:24, 30; Akol. 1:3)—1/1, tsamba 14.
Fotokozani zinthu zina zimene tingachite pokonzekera Chikumbutso chaka chilichonse.
Tizitsatira ndandanda ya kuwerenga Baibulo pokonzekera Chikumbutso. Kuwonjezera nthawi yolalikira kungatithandizenso. Tiyeneranso kupemphera ndiponso kuganizira mofatsa chiyembekezo chathu.—1/15, tsamba 14-16.
Kodi maloto odabwitsa amene akaidi ena anauza Yosefe ankatanthauza chiyani?
Yosefe anauza woperekera chikho kwa Farao kuti maloto ake akutanthauza kuti adzabwezeretsedwa pa ntchito yake. Koma wophika mikate anamuuza kuti maloto ake akutanthauza kuti Farao adzauza anthu kuti amuphe n’kumupachika pamtengo. Zimene Yosefe ananenazi zinachitikadi. (Gen. 40:1-22)—2/1, tsamba 12-14.
Kodi abale a ku Japan analandira mphatso iti?
Analandira kabuku ka Uthenga wa Mateyu umene unatengedwa mu Baibulo la Dziko Latsopano. Kabukuka amakagawira mu utumiki ndipo anthu amene sadziwa zambiri zokhudza Baibulo akukakonda.—2/15, tsamba 3.
N’chiyani chinathandiza kuti anthu ambiri amve uthenga wabwino m’nthawi ya atumwi?
M’madera a ufumu wa Aroma munali mtendere. Akhristu ankagwiritsa ntchito misewu yabwino imene Aroma anamanga. Akhristu ankalalikira mosavuta chifukwa anthu ambiri m’madera a ufumu wa Aroma, ngakhale Ayuda, ankalankhula Chigiriki. Akhristu ankagwiritsa ntchito malamulo a Aroma kuti akhale ndi ufulu wolalikira.—2/15, tsamba 20-23.
N’chifukwa chiyani Akhristu enieni sakondwerera Isitala?
Yesu anauza otsatira ake kuti azikumbukira imfa yake osati kuuka kwake. (Luka 22:19, 20)—3/1, tsamba 8.
N’chifukwa chiyani masiku ano mabuku athu safotokoza kwambiri kuti zinthu zosiyanasiyana zotchulidwa m’Baibulo zimaphiphiritsira zinazake?
Baibulo limanena kuti anthu ena ankaphiphiritsira anthu enaake kapena zinthu zinazake. Pali chitsanzo cha zimenezi pa Agalatiya 4:21-31. Koma si bwino kunena kuti zinthu zina zikuphiphiritsira zinazake ngati Baibulo silifotokoza. M’malomwake tingachite bwino kuona zimene tingaphunzire kwa anthu kapena zinthu zina za m’Baibulo. (Aroma 15:4)—3/15, tsamba 17-18.
Kodi chidutswa cha mpukutu chomwe anachipeza pamulu wa zinyalala ku Egypt ndi chofunika bwanji?
Pa zaka 100 zapitazi, akatswiri ena anapeza chidutswa cha mpukutu wa Uthenga Wabwino wa Yohane. N’kutheka kuti mpukutuwu unalembedwa zaka zochepa pambuyo poti Yohane analemba buku lake. Zimene zinalembedwa pa chidutswachi n’zofanana ndi zimene zili m’Baibulo lathu masiku ano ndipo zikutithandiza kukhulupirira kuti uthenga wa m’Baibulo sunasinthe.—4/1, tsamba 10-11.
Kodi kuchotsa munthu wosalapa kumasonyeza bwanji chikondi?
Baibulo limasonyeza kuti kuchotsa munthu wosalapa n’kofunika komanso kothandiza. (1 Akor. 5:11-13) Kumathandiza kuti dzina la Yehova lilemekezedwe, mpingo utetezedwe ndi kuyeretsedwa komanso kuti wolakwayo asinthe maganizo.—4/15, tsamba 29-30


text:
FEBRUARY 17, 2014
PHILIPPINES
Nkhani Mwachidule: A Mboni za Yehova Akonza Ntchito Yothandiza Anthu Amene Anakhudzidwa ndi Mvula Yamkuntho ya Haiyan
MANILA, Philippines—Pofuna kuthandiza kukonza zinthu zambiri zimene zinawonongedwa ndi mvula yamkuntho ya Haiyan, a Mboni za Yehova anakonza zoti athandize anthu amene anakhudzidwa tsokali, monga mmene amachitira m’mayiko ena.
Ofesi ya Mboni za Yehova ku Manila inakonza kuti pakhale makomiti 5 othandiza anthu n’cholinga choti ntchitoyi ichitike mofulumira. Katundu wothandizira anthu wokwana matani 190, wakhala akutumizidwa kuchigawo chapakati cha dziko la Philippines. Anthu a Mboni za Yehova ongodzipereka ochokera m’mayiko okwana 10 anagwira nawo ntchito yothandiza anthu okhudzidwa ndi ngoziyi. Anthu ongodziperekawa anathandiza kukonza nyumba zimene zinawonongeka zokwana 2,000 ndiponso anapereka thandizo la mankhwala kwa anthu.
Anthu 225 akukhalabe m’matenti amene a Mboni anakonza kudera limene anasamutsirako anthu pafupi ndi mzinda wa Calbayog m’dera la Samar. Anthu 15 kapena 20 pa anthu 100 alionse amene akukhala pamalowa si a Mboni za Yehova.
Zikuonetsa kuti mvula yamkunthoyo inaposa ngozi zina zonse zachilengedwe zimene zakhala zikuchitika m’mbuyomu. Izi zili choncho chifukwa anthu 6,201 anafa pa ngoziyi komanso ena 1,785 akusowabe. Anthu 28,000 anavulala ndiponso nyumba 1 miliyoni zinawonongedwa. Akuluakulu aku ofesi ya Mboni za Yehova ku Philippines yomwe ili mumzinda wa Manila, anatsimikizira kuti anthu a Mboni 33 anaphedwa ndipo ena 10 akusowa kapena kuganiziridwa kuti anafa ndi ngoziyi.
Kuyambira pa December 7, 2013, a Mark Sanderson omwe ndi a m’Bungwe Lolamulira la Mboni za Yehova anayendera madera 5 amene anakhudzidwa ndi ngoziyi kwa masiku 7. Iwo anafotokoza kuti: “Mvula yamkuntho ya Haiyan inabweretsa mavuto ochuluka kwa anthu ambiri ku Philippines. Komabe tiyesetsa kupitiriza kuthandiza anthu omwe akhudzidwa ndi ngoziyi powapatsa zinthu zofunikira. Tionetsetsa kuti pali anthu amene akuwathandiza komanso kuwalimbikitsa kuti zinthu ziyambenso kuwayendera.
Lankhulani ndi:
Kuchokera m’mayiko ena: J. R. Brown, Office of Public Information, tel. +1 718 560 5000
Philippines: Dean Jacek, tel. +63 2 411 6090”


text:
JULY 6, 2015
UKRAINE
A Mboni Anaulutsa Msonkhano Wapadera Kudera Limene Kunali Nkhondo ku Ukraine
LVIV, ku Ukraine—Pa 14 February 2015, a Mboni za Yehova ku Ukraine anakonza msonkhano wapadera n’cholinga choti alimbikitse Akhristu anzawo oposa 17,000 omwe amakhala m’dera limene kunali nkhondo kum’mawa kwa dzikoli. Msonkhano wa maola awiriwu unaulutsidwa kumadera osiyanasiyana a ku Ukraine kuchokera ku ofesi ya Mboni za Yehova mumzinda wa Lviv. Anachita zimenezi pogwiritsa ntchito Intaneti. Msonkhanowu unali wapanthawi yake chifukwa pa 24 January 2015 nyumba 61 za a Mboni zinawonongedwa ndi mabomba amene anaphulitsidwa mumzinda wa Mariupol. Wa Mboni wina anavulazidwa kwambiri ndipo wina wazaka 16 anaphedwa.
Mogwirizana ndi ofesi ya ku Russia, ofesi ya ku Ukraine inakonza zoti ajambule vidiyo ya msonkhano wonse kenako n’kuiulutsa kwa a Mboni a ku Belarus ndi ku Russia. Izi zinathandiza kuti a Mboni ena 186,258 a ku Belarus ndi ku Russia aonerenso msonkhanowo kuwonjezera pa anthu 150,841 amene anaonera ku Ukraine. Chiwerengero cha a Mboni onse amene anaonera msonkhanowu chinali 337,099.
Mneneri wa Mboni za Yehova ku Ukraine dzina lake Gustav Berki anati: “Zimene anafotokoza pamsonkhanowu zokhudza mmene ntchito yopereka chithandizo ikuyendera ku Ukraine zinalimbikitsa kwambiri anthu am’dera limene kuli nkhondo. Anthu analimbikitsidwanso kwambiri atamva kuti komiti yopereka chithandizo ya mumzinda wa Rostov-on-Don ku Russia ikusamalira bwino anzathu amene anathawa kwawo.”
Mneneri wa Mboni za Yehova ku Russia dzina lake Yaroslav Sivulskiy anati: “A Mboni za Yehova amadziwika padziko lonse kuti ndi anthu amtendere ndipo salowerera ndale. Pamsonkhanowu panafotokozedwa mfundo za m’Baibulo zimene zimachititsa kuti a Mboni asamalowerere ndale. Izi zinasonyeza chifukwa chake a Mbonife, kaya ndife a ku Russia, ku Ukraine kapena dziko lina lililonse, sitimenya nawo nkhondo.”
Pofika panopa makomiti opereka chithandizo amene ofesi ya ku Ukraine yakhazikitsa kuti asamalire anthu okhudzidwa ndi nkhondoyi akwana 14. Makomitiwa apereka chakudya choposa matani 149 ndiponso zovala zoposa matani 21 kwa a Mboni anzawo komanso anthu ena a m’derali. Athandizanso anthu othawa kwawo oposa 7,600 kuti apeze pokhala ndipo akonza kapena kumanganso nyumba za anthu ndiponso Nyumba za Ufumu (malo olambirira) zomwe zinawonongeka. Mwachitsanzo, patangodutsa masiku awiri kuchokera pamene mabomba anaphulitsidwa mumzinda wa Mariupol, komiti ina yopereka chithandizo inakwanitsa kupeza anthu ongodzipereka okwana 160 kuti akonze nyumba 34 zimene zinawonongeka.
A Berki anafotokozanso kuti ofesi ya ku Ukraine simangopereka chithandizo cha chakudya ndi malo ogona chokha koma imathandizanso anthu mwauzimu. Iye anati: “Kuwonjezera pa msonkhanowo, pali anthu ena amene amayendera malo 136 kumene a Mboni za Yehova amapezeka m’dera limene kuli nkhondoko kuti akawalimbikitse ndi Mawu a Mulungu. Mofanana ndi zimene zimachitika m’mipingo ya Mboni za Yehova padziko lonse, akulu a m’mipingo imene ili m’derali akuthandiza ndiponso kulimbikitsa anthu a m’mipingo yawo ndi Mawu a Mulungu.”
Lankhulani ndi:
Kuchokera Kumayiko Ena: J. R. Brown, Office of Public Information, tel. +1 718 560 500
Belarus: Pavel Yadlouski, tel. +375 17 292 93 78
Russia: Yaroslav Sivulskiy, tel. +7 812 702 2691
Ukraine: Gustav Berki, tel. +38 032 240 9323


text:
GAWO 5
Mulungu Anadalitsa Abulahamu ndi Banja Lake
Mbadwa za Abulahamu zinadalitsidwa, ndipo Mulungu anateteza Yosefe ku Iguputo
YEHOVA ankadziwa kuti tsiku lina, Mwana wake amene ankamukonda kwambiri adzazunzidwa ndiponso adzaphedwa. Ulosi umene uli pa Genesis 3:15 umanena zimenezi. Kodi Mulungu anasonyeza bwanji anthu kuti imfa ya Mwana wakeyo idzakhala chinthu chamtengo wapatali kwambiri? M’Baibulo muli nkhani yofotokoza zimene zinachitikira Abulahamu ndi mwana wake, ndipo zimenezi zinali chithunzi cha zimene Mulungu adzachite. Mulungu anauza Abulahamu kuti apereke nsembe Isaki, mwana wake wamwamuna amene ankamukonda kwambiri.
Abulahamu anali ndi chikhulupiriro cholimba. Kumbukirani kuti Mulungu analonjeza kuti Mpulumutsi kapena Mbewu yolonjezedwa, idzachokera mwa Isaki. Abulahamu ankakhulupirira kuti Mulungu angaukitse Isaki ngati pangafunike kutero, choncho anali wokonzeka kupereka mwana wake nsembe pomvera zimene Mulungu anamuuza. Koma Abulahamu atatsala pang’ono kupha mwana wakeyo, mngelo wochokera kwa Mulungu anamuletsa. Mulungu anayamikira Abulahamu chifukwa ankafuna kupereka mwana wake nsembe mosanyinyirika ndipo anabwereza malonjezo amene anachita ndi mtumiki wake wokhulupirikayu.
Kenako, Isaki anabereka ana awiri aamuna, Esau ndi Yakobo. Yakobo anadalitsidwa chifukwa ankayamikira zinthu zauzimu mosiyana ndi Esau. Mulungu anasintha dzina la Yakobo n’kukhala Isiraeli, ndipo ana aamuna 12 a Isiraeli anakhala makolo a mafuko a Isiraeli. Koma kodi zinatheka bwanji kuti banja limenelo likule n’kukhala mtundu waukulu?
Zinthu zosiyanasiyana zinayamba kuchitika pamene ambiri mwa ana amenewo anayamba kuchitira nsanje Yosefe, mng’ono wawo. Iwo anam’gulitsa kuti akhale kapolo ndipo anthu amene anam’gulawo anapita naye ku Iguputo. Koma Mulungu anadalitsa Yosefe, yemwe anali mnyamata wokhulupirika komanso wolimba mtima. Yosefe anakumana ndi mavuto oopsa, koma kenako Farao, yemwe anali wolamulira wa dziko la Iguputo, anam’patsa udindo waukulu. Zimenezi zinachitika pa nthawi yoyenera chifukwa m’dziko limene Yakobo ankakhala munagwa njala ndipo iye anatumiza ana ake ena ku Iguputo kuti akagule chakudya. Pa nthawiyi n’kuti Yosefe ali ndi udindo waukulu woyang’anira zakudya zonse m’dziko la Iguputo. Abale akewo atakumana naye mosayembekezera, analapa ndipo iye anawakhululukira, kenako anakonza zoti anthu onse a m’banja lake asamukire ku Iguputo. Kumeneko anawapatsa malo abwino kwambiri ndipo anapitiriza kuchulukana. Yosefe ankadziwa kuti Mulungu ndi amene ankayendetsa zinthu kuti zichitike mwanjira imeneyo pofuna kukwaniritsa malonjezo ake.
Yakobo amene anali wokalamba, anakhala ku Iguputo masiku onse otsala a moyo wake ndipo anaona ana ake akuchulukana. Atatsala pang’ono kumwalira, Yakobo analosera kuti Mbewu yolonjezedwa, kapena kuti Mpulumutsi, adzakhala Wolamulira wamphamvu ndipo adzabadwira m’fuko la Yuda. Patapita zaka zambiri, Yosefe nayenso atatsala pang’ono kumwalira, ananeneratu kuti tsiku lina Mulungu adzatulutsa banja la Yakobo m’dziko la Iguputo.


text:
Kodi Mukukumbukira?
Kodi mwawerenga mosamala magazini aposachedwapa a Nsanja ya Olonda? Tayesani kuyankha mafunso otsatirawa:
Kodi ndi liti pamene Yesu ‘analalikira kwa mizimu imene inali m’ndende’? (1 Pet. 3:19)
Zikuoneka kuti nthawi inayake Yesu ataukitsidwa, analalikira kwa mizimu yoipayi n’kuiuza za chilango chimene idzalandire.
Kodi anthu amene akwatiwa kapena kukwatiranso amakumana ndi mavuto atatu ati?
Mavuto ake ndi awa: zimavuta kuiwala mkazi kapena mwamuna wanu woyamba; zimavuta kuchita zinthu ndi anzanu amene sanazolowerane ndi banja lanu latsopano; zimavuta kukhulupirira mkazi kapena mwamuna wanu watsopano ngati woyamba anali wosakhulupirika.—7/1, tsamba 9-10.
Kodi Yesu adzaweruza liti anthu kuti ndi nkhosa kapena mbuzi? (Mat. 25:32)
Adzachita zimenezi akadzabwera kudzaweruza anthu pa nthawi ya chisautso chachikulu, pambuyo poti zipembedzo zonyenga zawonongedwa.
Kodi ndi liti pamene anthu osamvera malamulo otchulidwa m’fanizo la tirigu ndi namsongole adzalira ndi kukukuta mano? (Mat. 13:36, 41, 42)
Adzachita zimenezi pa chisautso chachikulu akadzazindikira kuti awonongedwa basi chifukwa sangathe kuthawa.
Kodi mawu a Yesu onena za kapolo wokhulupirika ndi wanzeru anayamba kukwaniritsidwa liti? (Mat. 24:45-47)
Anayamba kukwaniritsidwa pambuyo pa chaka cha 1914 osati pa Pentekosite mu 33 C.E. Mu 1919, kapoloyu anaikidwa kuti aziyang’anira antchito apakhomo omwe akuimira Akhristu onse amene akudyetsedwa mwauzimu.
Kodi Yesu adzaika liti kapolo wokhulupirika kuti aziyang’anira zinthu zake zonse?
Izi zidzachitika m’tsogolomu pa nthawi ya chisautso chachikulu pamene kapolo wokhulupirikayu adzalandira mphoto yake kumwamba.
Kodi anthu amene mayina awo sanatchulidwe m’Baibulo anali oipa kapena osafunika?
Ayi si choncho. Baibulo silitchula mayina a anthu ena omwe anali abwino komanso ena omwe anali oipa. (Rute 4:1-3; Mat 26:18) Pa angelo onse okhulupirika, Baibulo limangotchula mayina a angelo awiri okha.
Kuwonjezera pa mphamvu imene Mulungu anawapatsa, kodi n’chiyaninso chinathandiza a Mboni okwana 230 kuti asafe pa ulendo umene anawayendetsa kuchokera ku ndende ya ku Germany?
Iwo anali atafooka ndi njala komanso matenda koma sanasiye kulimbikitsana kuti apirire.
Kodi zimene zinachitika pamene Aisiraeli ankawoloka mtsinje wa Yorodano kuti alowe m’Dziko Lolonjezedwa zingatilimbikitse bwanji?
Ngakhale kuti mtsinjewo unali utasefukira, Yehova anaimitsa madziwo kuti anthu ake awoloke. Izi ziyenera kuti zinawathandiza kukhulupirira kwambiri Yehova. Ifenso nkhaniyi ingatilimbikitse kwambiri.
N’chifukwa chiyani nthawi zambiri Baibulo limatchula mitundu ya zinthu (monga zofiira, zobiriwira kapena zoyera)?
Mmene Baibulo limagwiritsira ntchito mitundu ya zinthu zimasonyeza kuti Mulungu amadziwa zoti anthu amakhudzidwa kwambiri ndi mitundu ya zinthu. Zimasonyezanso kuti mitundu ingathandize anthu kukumbukira zinthu.
Kodi ulosi wa pa Mika 5:5 wokhudza atsogoleri ndi abusa ukukwaniritsidwa bwanji masiku ano?
‘Abusa 7 ndi atsogoleri 8’ amene atchulidwa pa Mika 5:5 akuimira akulu mumpingo. Akuluwo akulimbikitsa anthu a Mulungu kuti asadzagonje akadzaukiridwa m’tsogolo.
N’chifukwa chiyani tiyenera kudalira Mulungu?
Timafunikira malangizo abwino ndiponso kudziwa chifukwa chake timakumana ndi mavuto. Ndiye Mulungu ndi amene angatithandize pa nkhani imeneyi. Iye amatithandizanso kukhala ndi moyo wabwino ndiponso wosangalala. Komanso m’tsogolo adzakwaniritsa malonjezo a m’Mawu ake kuti tidzakhale ndi moyo wabwino kwambiri.


text:
OCTOBER 14, 2015
RUSSIA
Akatswiri Ena Sanagwirizane ndi Zimene Dziko la Russia Lachita Poletsa JW.ORG
ST. PETERSBURG, ku Russia—Pa 21 July 2015, boma la Russia linaika lamulo loletsa webusaiti yovomerezeka ya Mboni za Yehova ya jw.org. Lamuloli linapangitsa kuti munthu aliyense amene angalimbikitse anthu kugwiritsa ntchito webusaitiyi aonedwe kuti akuphwanya malamulo a dzikoli. Dziko la Russia ndi loyamba kuletsa webusaiti ya jw.org.
Katswiri wina wazachipembedzo yemwenso ndi pulofesa pa yunivesite ina mumzinda wa Moscow, dzina lake Yekaterina Elbakyan, anati: “Ndikuona kuti webusaitiyi [jw.org] ndi yofunika chifukwa ili ndi mfundo zochokera kwa a Mboni za Yehova eniakewo zokhudza gulu lawo zomwe ndi zodalirika kusiyana ndi zimene anthu ena angalembe. . . . Sikuti a Mboni okha ndi amene amagwiritsa ntchito webusaitiyi. Anthu enanso amene amachita chidwi ndi zipembedzo zosiyanasiyana amaigwiritsanso ntchito. Apa ndikunena za akatswiri azachipembedzo ngati ineyo komanso za atolankhani ndi anthu ena amene amalemba zokhudza zipembedzo.”
“Ndikuona kuti webusaitiyi [jw.org] ndi yofunika chifukwa ili ndi mfundo zochokera kwa a Mboni za Yehova eniakewo.”—Yekaterina Elbakyan, yemwe ndi pulofesa pa yunivesite ina ku Moscow
Katswiri wina wazamalamulo okhudza ufulu wa anthu, dzina lake Lev Levinson, anati: “Masiku ano dziko la Russia lili ndi malamulo opatsa anthu ufulu wachipembedzo ndiponso onena kuti zipembedzo zonse ndi zololedwa ndi boma. Komabe boma la Russia layambanso kuchita zimene linkachita m’ma 1800. Layamba kuphwanya ufulu wa anthu wouza ena za chipembedzo chawo powalanda mabuku ndiponso poletsa mawebusaiti awo. Anthu amene akuchita zimenezi ndi oweruza ndiponso akatswiri omwe akugwiritsa ntchito malamulo molakwika uku akunena kuti akuletsa zinthu zoopsa zimene zingasokoneze anthu.”
Nkhaniyi inayamba mu 2013. Pa 7 August 2013, khoti lina ku Russia linazenga mlanduwu popanda kulola kuti anthu adzaonerere ndipo linagamula kuti webusaiti ya jw.org ndi “yoopsa.” Koma pa 22 January 2014, khoti lina linasintha zimene khoti loyambalo linagamula. Komabe wachiwiri kwa loya wa boma anachita apilo ku khoti lalikulu m’dziko la Russia. Pa 2 December 2014, khoti lalikululo linazenga mlanduwu koma a Mboni sanakhalepo chifukwa sanaitanidwe. Khotili linagamulanso kuti webusaiti ya a Mboni ndi “yoopsa” ngakhale kuti linavomera zoti pawebusaitiyi palibe mabuku omwe boma linaletsa. A Mboni anachita apilo kwa tcheyamani wa khoti lalikululi koma sizinatheke. Izi zinachititsa kuti pa 21 July, 2015, unduna wazachilungamo wa ku Russia ugamule kuti webusaitiyi ili m’gulu la zinthu zoopsa ndipo sikuloledwanso m’dziko lonse la Russia.
Yaroslav Sivulskiy, yemwe ndi mneneri wa Mboni za Yehova ku Russia, anafotokoza zotsatirapo za kuletsedwa kwa webusaitiyi. Iye anati: “Tikudandaula kuti boma la Russia lachita zimenezi popanda zifukwa zomveka. Kuletsedwa kwa webusaiti yathuyi kwasokoneza kupembedza kwa anthu oposa 170,000 omwe ndi Mboni za Yehova m’dzikoli. Anthu pafupifupi 285,000 ku Russia ankalowa pawebusaitiyi tsiku lililonse. Izi zikusonyeza kuti ngakhale anthu amene si a Mboni atsekerezedwa mwayi woti aphunzire zinthu zothandiza za m’Baibulo.”
Mneneri wa Mboni za Yehova padziko lonse dzina lake J. R. Brown analankhulapo pa nkhaniyi kuchokera kulikulu lathu ku Brooklyn, New York. Iye anati: “Pawebusaiti yathu ya jw.org pali mavidiyo amene anthu amawakonda kwambiri, mabuku ofotokoza Baibulo m’zilankhulo zambiri ndiponso magazini a Nsanja ya Olonda ndi Galamukani!, omwe amafalitsidwa kwambiri kuposa magazini ena onse. Anthu akhala akugwiritsa ntchito webusaitiyi pa zionetsero zikuluzikulu za mabuku komanso kumasukulu ambiri. Yakhala ikuthandizanso anthu padziko lonse komanso inkagwiritsidwa ntchito ndi anthu ambiri ku Russia. Kunena zoona, webusaitiyi ndi yothandiza kwambiri.”


text:
Kodi Mumakhulupirira Kuti Chipembedzo Cholondola N’chanu Chokha?
Anthu amene amakonda kwambiri za chipembedzo ayenera kukhulupirira kuti Mulungu ndiponso Yesu amavomereza chipembedzo chawo. Ngati sakhulupirira kuti chipembedzo chawo n’cholondola ndiye kuti palibe chifukwa chokhalira m’chipembedzocho.
Yesu Khristu sanavomereze maganizo akuti pali zipembedzo zambiri, kapena kuti misewu yambiri yopita kumoyo wosatha. M’malomwake iye anati: “
Chipata cholowera ku moyo n’chopapatiza komanso msewu wake ndi wopanikiza, ndipo amene akuupeza ndi owerengeka.” (Mateyu 7:14) A Mboni za Yehova amakhulupirira kuti anapeza msewu umenewu. Akanakhala kuti sanaupeze akanalowa chipembedzo china.
Onaninso
Kodi Pali Uthenga Wabwino Wotani Wokhudza Zipembedzo?
Kodi idzafika nthawi imene anthu onse adzagwirizana n’kumalambira Mulungu woona yekha?


text:
Phiri la Mulanje
Phiri la Mulanje ndi lodziwika kwambiri chifukwa cha maonekedwe ake wokongolo komanso njira zake zomwe ziri m’Phirimu zomwe ndi zochitsa kaso kwa iwo woyendamo. Ngakhale anthu ambiri wochokera kunja amabwera kudzakwera Phiri la Mulanje, koma ndi zomera ndi nyama zochepa zokha tikuzidziwa bwino za m’Phirimu. Apa tikuwona nyama zazing’onozing’ono zimene zimakhala m’tchire komanso m’mitengo ya m’nkhalango ya Phiri la Mulanje. Malo ambiri amene nyamazi zimapezeka chitetezo chawo chikuwopsezedwa ndipo tsogolo la nyamazi ndi lodetsa nkhawa.


text:
Mutu 3
Kodi Chinachitika N’chiyani Kuti Choonadi cha M’Baibulo Chidziwikenso?
Baibulo linaneneratu kuti pambuyo pa imfa ya Khristu, mumpingo woyambirira wachikhristu mudzafika aphunzitsi onyenga ndipo adzapotoza choonadi cha m’Baibulo. (Machitidwe 20:29, 30) Patapita nthawi, zimenezi zinachitikadi. Aphunzitsi onyengawa anayamba kusakaniza mfundo zimene Yesu ankaphunzitsa ndi ziphunzitso za chipembedzo chachikunja. Zimenezi n’zomwe zinachititsa kuti pakhale Chikhristu chonyenga. (2 Timoteyo 4:
Nthawi yoti Yehova aulule choonadi inakwana. Iye analosera kuti ‘m’nthawi yamapeto anthu ambiri adzadziwa zinthu zambiri zoona.’ (Danieli 12:4) M’chaka cha 1870, gulu laling’ono la anthu ofufuza choonadi, linazindikira kuti mfundo zambiri zimene matchalitchi ankaphunzitsa sizinali zogwirizana ndi Malemba. Choncho anayamba kufufuza m’Baibulo kuti adziwe choonadi cha m’Malemba, ndipo Yehova anawadalitsa powathandiza kuti azimvetsa bwino malembawo.
Anthu oona mtima ankaphunzira Baibulo mwakhama. Ophunzira Baibulo akhamawo, ankagwiritsa ntchito njira yabwino kwambiri pophunzira Mawu a Mulungu, ndipo masiku ano tikugwiritsabe ntchito njira imeneyo. Iwo ankaphunzira Baibulo pokambirana mutu wa nkhani umodzi, ndipo akatha ankasankha mutu wina. Koma akapeza nkhani ya m’Baibulo yovuta kumvetsa, iwo ankafufuza mavesi ena amene angawathandize kumvetsa nkhaniyo. Ndiyeno akakambirana nkhaniyo mpaka pamapeto, n’kupeza mfundo imodzi yogwirizana ndi Malemba ena onse, ankailemba penapake. Popeza ankalola kuti Baibulo lizidzitanthauzira lokha, Ophunzira Baibulowo anadziwa choonadi chokhudza dzina la Mulungu komanso Ufumu wake. Anadziwanso chifukwa chimene Mulungu analengera anthu ndi dziko lapansili, zimene zimachitika munthu akamwalira, komanso zoti akufa adzauka. Ntchito yawo yofufuza choonadi inawathandiza kuti amasuke ku miyambo komanso zikhulupiriro zambiri zabodza.
Pofika mu 1879, Ophunzira Baibulo anazindikira kuti nthawi yafika yoti athandize anthu enanso ambiri kuti adziwe choonadi. Choncho m’chaka chimenechi, iwo anayamba kufalitsa magazini ya Nsanja ya Olonda Yolengeza Ufumu wa Yehova, imene tikufalitsabe mpaka pano. Panopa tikuphunzira choonadi cha m’Baibulo ndi anthu m’mayiko oposa 239, m’zinenero zoposa 700. Zoonadi, mosiyana ndi nthawi ina iliyonse m’mbuyomu, panopa anthu ambiri adziwa choonadi.
Kodi anthu ena anachita chiyani ndi choonadi cha m’Baibulo pambuyo pa imfa ya Khristu?
Kodi n’chiyani chatithandiza kuti tidziwenso choonadi cha m’Mawu a Mulungu?


text:
Mutu 9
Kodi Tingatani Kuti Tizikonzekera Bwino Misonkhano?
Ngati mukuphunzira Baibulo ndi wa Mboni za Yehova, muyenera kuti nthawi zonse mumayesetsa kukonzekera zimene muphunzirezo. Kuti muzipindula kwambiri ndi misonkhano ya mpingo, ndi bwino kukonzekeranso musanapite kumisonkhanoko. Zinthu zingakuyendereni bwino ngati mutakhala ndi ndandanda yabwino yokuthandizani kukonzekera.
Sankhani nthawi ndiponso malo abwino ophunzirira. Kodi ndi nthawi iti imene mungakonzekere bwino popanda chododometsa? Kodi ndi m’mawa kwambiri musanayambe kugwira ntchito, kapena usiku ana onse atagona? Ngakhale mutamaphunzira kwa nthawi yochepa, patulani nthawi imene mukufuna kuti muziphunzirayo, ndipo musalole chilichonse kukudodometsani kapena kukulepheretsani kuphunzira. Sankhani malo opanda phokoso, ndipo muonetsetse kuti palibe chilichonse chimene chingakusokonezeni. Mungachite zimenezi pothimitsa TV, foni ndiponso wailesi. Kupemphera musanayambe kuphunzira kungakuthandizeni kuti musakhale ndi nkhawa chifukwa cha zinthu za tsikulo, ndipo zimenezi n’zofunika kuti maganizo anu onse akhale pa Mawu a Mulungu amene mukufuna kuphunzirawo.
Muzidula mzere kunsi kwa mfundo zimene mwapeza, pokonzekera kuti mukayankhe. Mukamayamba kukonzekera, muziona kaye nkhani yonse mwachidule kuti mukhale ndi chithunzi cha nkhaniyo. Mungachite zimenezi poganizira mutu wa nkhaniyo, komanso mmene timitu tamkati tikugwirizanira ndi mutu waukulu. Muzionanso zithunzi ndiponso mafunso obwereza amene akusonyeza mfundo zikuluzikulu za nkhaniyo. Mukatero, werengani ndime iliyonse ndi funso lake n’kuyesetsa kupeza yankho la funsolo. Muziwerenga m’Baibulo lanu malemba amene ali m’nkhaniyo n’kuganizira mmene akugwirizanira ndi nkhani yonseyo. (Machitidwe 17:11) Mukapeza yankho la funso la ndime imeneyo, dulani mzere kunsi kwa mfundo zofunika payankho limenelo, zimene zingakuthandizeni kuti mudzalikumbukire. Ndiyeno mukapita kumisonkhano, mungakweze dzanja kuti muyankhe mwachidule m’mawu anuanu.
Mukamakonzekera nkhani zosiyanasiyana zimene timaphunzira mlungu uliwonse kumisonkhano, mudzawonjezera mfundo zatsopano za m’Baibulo mumtima wanu, womwe uli ngati ‘chosungiramo chuma.’
Kodi mungatsatire ndandanda yotani pokonzekera misonkhano?
Kodi mungakonzekere bwanji kuti mukapereke ndemanga pamisonkhano?
Onaninso
Zimene Zimachitika Pamisonkhano ya Mboni za Yehova
Dziwani mmene timalambirira.


text:
GALAMUKANI! SEPTEMBER 2015
Kodi Mungatani Kuti Musakhale Wokonda Ndalama?
Nkhani za ndalama zingachititse kuti tiziona zinthu molakwika.
Kodi Mungatani Kuti Musakhale Wokonda Ndalama?
M’nkhaniyi muli mafunso 7 amene angakuthandizeni kuti mudzifufuze ngati ndalama mumaziona m’njira yoyenera.
Nkhani za ku Middle East
Zomwe anthu anapeza ku Middle East zimasonyeza kuti nkhani zolembedwa m’Baibulo ndi zoona.
Kodi Mungatani Ngati Zimakuvutani Kupepesa?
Kodi ndiyenera kupepesabe ngakhale kuti wolakwa si ine?
Herodotus
Anali katswiri polemba mbiri chifukwa anachita kafukufuku kwa nthawi yaitali asanalembe buku lake.
Dziko la Nicaragua
nyanja yopanda mchere momwe mumapezeka nsomba za m’nyanja zikuluzikulu monga shaki.
Umphawi
Kodi anthu osauka kwambiri angakhale osangalala?
Tizilombo Tomwe Timachotsa Mafuta
Kodi mabakiteriyawa angathandize bwanji kuchotsa mafuta poyerekeza ndi njira zamakono za asayansi
Zina zimene zili pawebusaiti
Uzikhala Wokoma Mtima Ndiponso Wopatsa
Onerani kuti mudziwe mmene Kalebe ndi Sofiya amasangalalira akamagawana zinthu.


text:
Mukhoza Kulowa pa Webusaiti Yathu Mosavuta
Kuyambira ndi Galamukani! ino ya mwezi wa April, magazini ya Galamukani! izikhala ndi kachidindo kotchedwa QR (quick response). Kachidindo kameneka kazikhala ndi manambala osaoneka omwe azithandiza munthu kulowa pa Webusaiti yathu mosavuta. Mungathe kugwiritsa ntchito njira imeneyi ngati muli ndi foni yapamwamba yokhala ndi kamera komanso Intaneti.
Pangani dawunilodi pulogalamu yomwe imatha kuzindikira manambala a QR.
Tsegulani pulogalamuyo.
Jambulani kachidindo ka QR.
Nthawi yomweyo foni yanu itsegula Webusaiti yathu.


text:
October 10-16
MIYAMBO 7-11
Nyimbo Na. 32 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Mtima Wako Usapatuke”: (10 min.)
Miy. 7:6-12—Nthawi zambiri anthu opanda nzeru amachita zinthu zimene zingasokoneze ubwenzi wawo ndi Yehova (w00 11/15 29-30)
Miy. 7:13-23—Munthu akasankha zinthu mopanda nzeru akhoza kukumana ndi mavuto aakulu (w00 11/15 30-31)
Miy. 7:4, 5, 24-27—Tikakhala anzeru komanso omvetsa zinthu tidzapewa mavuto ambiri (w00 11/15 29, 31)
-
Kufufuza Mfundo Zothandiza: (8 min.)
Miy. 9:7-9—Kodi zimene timachita tikapatsidwa malangizo zimasonyeza kuti ndife anthu otani? (w01 5/15 29-30)
Miy. 10:22—Kodi ndi madalitso ati amene Yehova akutipatsa masiku ano? (w06 5/15 26-30 ndime 3-16)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Miy. 8:22-36; 9:1-6
KUPHUNZITSA MWALUSO MU UTUMIKI
Ulendo Woyamba: (Osapitirira 2 min.) Nkhani yokhudza mutu wapachikuto wa g16.5—Muitanireni munthuyo kumisonkhano yathu.
Ulendo Wobwereza: (Osapitirira 4 min.) Nkhani yokhudza mutu wapachikuto wa g16.5—Muitanireni munthuyo kumisonkhano yathu.
Phunziro la Baibulo: (Osapitirira 6 min.) bhs 186-187 ndime 5-6—Muitanireni munthuyo kumisonkhano yathu.
MOYO WATHU WACHIKHRISTU
Nyimbo Na. 83
Zimene Achinyamata Anzanu Amanena—Foni Zam’manja (Miy. 10:19): (15 min.) Nkhani yokambirana. Poyamba, onetsani vidiyo yakuti, Zimene Achinyamata Anzanu Amanena—Foni Zam’manja. Kenako kambiranani nkhani ya pa jw.org/ny yakuti, “Kodi Ndiyenera Kudziwa Zotani Zokhudza Mameseji a Pafoni?” Fotokozani bwino mfundo zomwe zili pakamutu kakuti, “Zofunika Kukumbukira pa Nkhani ya Mameseji.”
Phunziro la Baibulo la Mpingo: (30 min.) ia mutu 8 ndime 17-27 komanso Mfundo Zofunika Kuziganizira patsamba 75.
Mfundo Zimene Taphunzira Komanso za Mlungu Wamawa (3 min.)
Nyimbo Na. 152 ndi Pemphero
Kumbukirani: Muyenera kuika nyimboyi kuti onse amvetsere, kenako muibwerezenso kuti onse aimbe nawo.


text:
KALE LATHU
“Ndikugwira Ntchito Yotamanda Yehova”
PONENA za nkhondo yoyamba ya padziko lonse, Nsanja ya Olonda ya September 1, 1915, inafotokoza kuti: “Nkhondo zonse zimene zachitika m’mbuyomu, sizingafanane ndi nkhondo imene ikuchitika ku Europe.” Nkhondoyi inafalikira m’mayiko okwana 30 ndipo Nsanja ya Olonda imeneyi inafotokozanso kuti nkhondoyi inachititsa kuti “ntchito yolalikira [za Ufumu] isokonekere, makamaka ku Germany ndi ku France.”
Ophunzira Baibulo anakumana ndi mavutowa pa nthawi imenenso sankamvetsa bwinobwino nkhani yosalowerera ndale. Koma iwo ankafunitsitsa kulalikirabe uthenga wabwino. Mwachitsanzo, M’bale Wilhelm Hildebrandt anaitanitsa timapepala tina (The Bible Students Monthly) tachifulenchi kuti azigawira anthu. Iye anapita ku France ngati msilikali wachijeremani osati kopotala. Anthu ankadabwa kwambiri kumuona atavala yunifomu ya asilikali koma n’kumagawira anthu a ku France uthenga wonena za mtendere.
Makalata amene anatuluka mu Nsanja ya Olonda anasonyeza kuti Ophunzira Baibulo ambiri ochokera ku Germany ankalalikira ali ku usilikali. Mwachitsanzo, M’bale Lemke anali msilikali wapanyanja ndipo ankalalikira kwa asilikali anzake 5. Iye analemba kuti: “Ndikugwira ntchito yotamanda Yehova m’sitima ya nkhondo.”
Nayenso M’bale Georg Kayser anapita kunkhondo ali msilikali n’kukabwerako ali mtumiki wa Mulungu. Kodi chinachitika n’chiyani? Iye anapeza buku lina la Ophunzira Baibulo, ndipo ataliwerenga anasiya usilikaliwo. Kenako anayamba ntchito yosakhudzana ndi usilikali. Nkhondoyo itatha, anachita upainiya kwa zaka zambiri.
N’zoona kuti pa nthawiyi Ophunzira Baibulo sankadziwa zambiri pa nkhani yosalowerera ndale. Koma zochita zawo zinali zosiyana kwambiri ndi anthu amene ankalimbikitsa nkhondo. Andale ndi atsogoleri azipembedzo ankalimbikitsa nkhondo koma Ophunzira Baibulo ankatsatira “Kalonga Wamtendere.” (Yes. 9:6) Ngakhale kuti Ophunzira Baibulo ena ankalowerera ndale mosazindikira, maganizo awo ankafanana ndi a M’bale Konrad Mörtter. Iye anati: “Ndinkadziwa bwino kuti Mawu a Mulungu amanena kuti Mkhristu sayenera kupha munthu.”—Eks. 20:13. *
Boma la Germany silinkalola munthu kuti asapite ku nkhondo chifukwa cha zimene munthuyo amakhulupirira. Komabe Ophunzira Baibulo oposa 20 anakana kugwira ntchito zokhudza nkhondo. Chifukwa cha izi, abale ena ankaonedwa ngati mitu yawo sikugwira. Mwachitsanzo, M’bale Gustav Kujath, anamutengera kuchipatala cha amisala n’kumakamupatsa mankhwala. M’bale Hans Hölterhoff anakananso usilikali ndipo anamutsekera kundende. Kundendeko, iye ankakana ntchito iliyonse yokhudzana ndi usilikali. Izi zinachititsa kuti asilikali amumange kwambiri mpaka mikono ndi miyendo yake kuchita dzanzi. Ataona kuti sakusintha maganizo, anamuopseza kuti amupha. Koma iye sanabwerere m’mbuyo mpaka pamene nkhondoyi inatha.
Abale ena amene anakana usilikali anapempha ntchito zina. * Mwachitsanzo, M’bale Johannes Rauthe anapatsidwa ntchito yokonza njanji. M’bale Konrad Mörtter anamupatsa ntchito ya kuchipatala ndipo M’bale Reinhold Weber ankagwira ntchito ya unesi. M’bale August Krafzig anasangalala kuti ntchito imene anapatsidwa sinali yokhudzana ndi usilikali. Abale amene tawatchulawa komanso ena anatsimikiza mumtima mwawo kuti azitumikira Yehova mokhulupirika chifukwa choti amamukonda.
Zimene Ophunzira Baibulo ankachita pa nthawi ya nkhondoyi zinachititsa kuti akuluakulu a boma aziwalondalonda. Kwa zaka zambiri, abale ndi alongo ankaimbidwa milandu chifukwa cholalikira. Ndiyeno ofesi ya nthambi ya ku Germany inakhazikitsa Dipatimenti ya Zamalamulo ku Beteli ya ku Magdeburg kuti izithandiza pa nkhani ngati zimenezi.
Pang’ono ndi pang’ono, a Mboni za Yehova anayamba kumvetsa bwino zoyenera kuchita pa nkhani za ndale. Pamene nkhondo yachiwiri yapadziko lonse inayamba, iwo sanayerekeze n’komwe kulowerera. Izi zinachititsa kuti boma la Germany lizidana nawo ndipo anazunzidwa koopsa. Tidzamva zinanso m’nkhani ya mutu wakuti, “Kale Lathu” imene idzatuluke kutsogoloku.—Nkhaniyi yachokera ku Central Europe.
^ ndime 7 Kuti mudziwe zimene Ophunzira Baibulo a ku Britain anachita pa nkhondo yoyamba ya padziko lonse, werengani Nsanja ya Olonda ya May 15, 2013 pamutu wakuti, “Kale Lathu—Anakhalabe Okhulupirika pa ‘Ola la Kuyesedwa.’”
^ ndime 9 Nkhani ya nkhondoyi inafotokozedwa m’buku lina limene linatuluka mu 1904 (Millennial Dawn, Volume VI) komanso mu Nsanja ya Olonda yachijeremani ya August 1906. Nsanja ya Olonda ya September 1915 inafotokoza bwinobwino zoyenera kuchita ndipo inasonyeza kuti Ophunzira Baibulo sayenera kulowa usilikali. Koma nkhani imeneyi sinatuluke m’magazini yachijeremani.
Onaninso
N’chifukwa Chiyani a Mboni za Yehova Salowerera Ndale?
Kodi iwo amasokoneza mtendere m’dziko?


text:
Kodi baffles ine nthawi zina ndi bwino alibe chidwi kuno, ngakhale akuganizira ntchito zitsanzo hinged pa umphawi kuti anapita monga malonda mwayi, ndipo osati zambiri touted chikhalidwe vuto. Pansi piramidi (BoP), ngati lingaliro, mosaphonyetsa kukupatirana 'ndi Cholozera' mmene malonda zimaonetsa kwambiri mu dousing chikhalidwe mavuto kumene umphawi occupies malo siteji. Ine ndikudabwa angati a okhudza nzeru malonda otchuka (amene anakhala 'mu-chinthu' kwina) akhoza analemba ndi Nigeria panopa. Ine sindiri kudziwa chilichonse.
M'njira imeneyi muli chenicheni ndi osasunthika khama pa kulenga mwayi umphawi, Si adzasangalala ndi zipangizo zaluso zimene anafunika kudutsa misika imene zochokera ntchito za osauka. M'malomwake, ndi buku malonda njira kuti kutembenuka mozungulira mavuto, kulola makampani ndalama pamene kuwongolera miyoyo wa anthu ndi kuwathandiza adzauka kuchokera umphawi.
C.K. Prahalad and others have it that the poor comprise the ‘resilient and creative entrepreneurs’, 'Wapatali sadziwa ogula', pamene 'dziko lonse wa mwayi' akubwera kwa osauka ndi initiators wa zokhudza ntchito makampani. Ndi malonda kukhala n'chimodzimodzi ndi malonda ndi njira imeneyi ndi umboni pa misika osauka - kupanga malonda otchuka amene amapindula ayenera initiators (e.g. m'mitundu yosiyanasiyana makampani, yaing'ono payekha gawo mabungwe ang'onoang'ono) ndi osauka (amene zimaonetseratu onse ndi kupanga ndi mowa ndondomeko) - Icho ndiye zimapangitsa kuti zosavuta amanena kuti umphawi amalenga malonda mipata, m'malo kwambiri anatsogolera mavuto.
Chodziwika bwino bwino "4 Sal wa Malonda" imagwiranso ntchito kwa mabizinesi umalimbana alleviating umphawi m'njira zimenezi:
Mankhwala - Kodi chikuperekedwa kwa ndalama kuwombola, mu bizinesi ndi anthu pa 4 gawo la piramidi, ndi mankhwala, misonkhano kapena matekinoloje imeneyi kwa ntchito ka madzi okwanira; athanzi chakudya katundu; yaying'ono-zachuma kapena otsika mtengo remittance dongosolo; nyumba; ndi mphamvu (zolakwa-gululi magetsi).
Price - Kodi izo zinditengera, mu ndalama ndi chenicheni mmoyo. Kudziwa mitengo zogwirizana ndi khalidwe zimagwiranso ntchito (BoP ogula komanso kulandira wabwino). Kodi ntchito imeneyi kumsika ndi kunyamula katundu ochepa kwambiri mayunitsi (e.g. mudzi ritelo shopu kugulitsa fodya ndi chidutswa, detergents ndi 'sachet', ndi zakumwa ndi Galasi kapena chikho).
Place - Kodi tinachita zikhoza kugulidwa mu msika zimapangitsa kuti mbali ya bongo nthawizina, ndi wabwino okwanira njira imene kumatanthauza phindu masamba wochirikiza lokha ndi moyenerera. Nthawi zambiri, bongo kupereka ntchito kwa makasitomala (e.g. pambuyo malonda utumiki, ngakhalenso kupereka ngongole kwa makasitomala awo, monga anthu m'midzi kawirikawiri chodziwika).
Kukwezeleza - Zamgululi kwa BoP misika amafuna okhwima Kukwezeleza kuti iwo akudziwika, mkati mwa yobereka njira zimene tipereke yopindulitsa. Chosunga ndi zina yaitali Kukwezeleza kawirikawiri chofunika chifukwa cha ndiwofatsa chikhalidwe cha msika osauka. Rural makasitomala, nthawi zambiri, ayenera kuona zimene akufuna kugula, komanso mmene chimagwirira ntchito. Ichi ndi chifukwa chake chionetsero zikufotokoza yofunika chida angakwezedwe mu BoP malonda.
Ine amamvera "Business kuthetsa umphawi", pa Intaneti gulu la anthu ochokera bizinesi, mayiko othandizira ndalama, NGOs, ndipo academia amene amagwira kumulakalaka kumenyana umphawi kupyolera malonda. Monga Nigeria, Zikuoneka ndine 'loner' apo. I kuona chosowa-luster chizolowezi cha mfundo okhudzidwa Nigeria bwino swaying anthu ake kuti kanthu ochepa wanga ŵanyake akakumbukira za mu malangizo a nsanja zimene zimathandiza kuti tizichita maganizo pa mmene ena 112 miliyoni osauka Nigeria akhoza kuthetsa akunena tsalani bwino umphawi.
Research malo, maphunziro mabungwe, ndi malonda makampani ena ambiri climes nthawi zonse churning kunja BoP zokhudzana zoyambitsidwa ndi malonda otchuka. N'zodabwitsa chifukwa Nigeria akuoneka kwathunthu insulated ku goings pa. Kuchepa kwa malo pano amapereka kwa okhawo zitsanzo za malonda otchuka (kuchokera pafupifupi 150 Ndimakhala ndi mpata wofunsa), ndipo zimafuna mayankho chifukwa palibe zimenezi lichitidwa replicated ku Nigeria:
– Global malo Dongosolo (GPS) umisiri ntchito ndi akazi nsomba m'madera, kusonkhezera awo, akazi awo 'ntchito khama mu Indian Ocean (Sri Lanka).
-Unilever a mabizinesi kwa osauka kumidzi akazi, kudzera retailing wa thanzi ndi ukhondo katundu (India).
-Vodafone a oyamba a mafoni banki zothetsera, M-PESA (Kenya, Tanzania).
– Natura anagwiritsa ntchito "Priprioca" nkhalango chomera kununkhira kwake 'Ekos' zodzoladzola mzere (Brazil).
-Barclays Bank a kulowetsedwa mu m'deralo "Susu" microfinance ntchito mwa miyambo zosonkhanitsira (Ghana).
– Treadle mpope kwa alimi ang'onoang'ono 'nawo ulimi mtengo unyolo kuwonjezera ndalama (Bangladesh, India ndi Nepal).
– Holcim a 'House-kwa-Moyo lachitsanzo operekera simenti kuti akonze nyumba zosowa za anthu osauka kwambiri (Sri Lanka).
Komanso
– Amanz'abantu a kumidzi madzi mwa anzeru khadi umisiri (South Africa).
– Dimitar Madzarov mkaka zogula nazo dongosolo kwa ang'ono-ang'ono mlimi sapulaya (Bulgaria).
– Bosch, Siemens ndi Hausgerate (BoA) cooker, ankakolezera ndi kokonati mafuta (Indonesia).
– INENSUS 'yaing'ono mphepo turbines ndi decentralized mphamvu kachitidwe (Mauritania).
– The ceramic madzi kusefera dongosolo (Nicaragua).
– Abusa 'ng'ombe kutsatira, mafoni a m'manja padziko lonse ndipo masanjidwe dongosolo zipangizo (Senegal).
– Shoprite za thandizo la alimi ang'ono-ang'ono a zipatso ndi ndiwo zamasamba (Mozambique).
– DANONE a yoghurt kupanga ndi malonda chiwembu (pakuti mwana chitukuko), ntchito mwadongosolo zopezera kumidzi akazi, "Grameen Madona"(Bangladesh).
Pamwambapa onse amadziwika kuti anabweretsa ambiri ochokera umphawi, ndipo akhala anachokera ku nzeru malonda otchuka kumene malonda ankaimba yofunika maudindo. Kunenanso umphawi kupanga malonda ndi mwayi, osati chikhalidwe vuto momveka bwino.